Lahad Datu: Tiada sebarang petunjuk berkaitan dakwaan pengganas menyusup masuk
Oleh IVAN AMIRUL

4 Februari 2022, 9:49 pm
KOTA KINABALU – Pesuruhjaya Polis Sabah, Datuk Idris Abdullah mengesahkan tiada sebarang petunjuk berhubung dakwaan sekumpulan lelaki warga negara asing berpakaian celoreng dan bersenjata menyusup masuk ke Lahad Datu menerusi perairan Long Patau, Tambisan, pada 28 Januari lalu.
Beliau berkata, Ibu Pejabat Polis Kontinjen (IPK) Sabah dan Kawasan Keselamatan Khas Pantai Timur Sabah (ESSCOM) sudah menjalankan risikan serta penyiasatan namun tiada sebarang petunjuk tentang dakwaan itu.
“Polis dan pasukan keselamatan lain sentiasa memberikan perhatian mengenai aspek keselamatan di pantai timur Sabah daripada sebarang ancaman luar.
“Orang ramai dinasihatkan agar tidak bimbang mengenai tahap keselamatan di negeri ini,” katanya menerusi kenyataan akhbar hari ini.
Terdahulu, sebuah agensi berita semalam melaporkan seorang lelaki mendakwa melihat lebih 10 individu mencurigakan berpakaian celoreng serta bersenjata masuk ke Sabah melalui perairan Long Patau, Tambisan, minggu lalu. – K! ONLINE


Wan Saiful jangan jaga tepi kain UMNO – Shahril Sufian
Oleh MOHAMAD FAIZAL HASHIM

4 Februari 2022, 9:24 pm
JOHOR BAHRU – Ketua Penerangan Parti Pribumi Bersatu Malaysia (Bersatu) Datuk Wan Saiful Wan Jan dinasihatkan supaya tidak menjaga tepi kain UMNO sebaliknya tumpu pada hal parti sendiri menjelang Pilihan Raya Negeri (PRN) Johor tidak lama lagi.
Ketua Penerangan UMNO, Shahril Sufian Hamdan berkata, dakwaan Wan Saiful bahawa berlakunya pergolakan yang kini dialami UMNO adalah tidak benar sama sekali.
Katanya, beliau hairan bagaimana orang luar tahu mengenai hal dalaman UMNO selain begitu yakin sehingga boleh mengeluarkan kenyataan berkenaan.
“Beliau (Wan Saiful) tidak duduk dalam Majlis Kerja Tertinggi (MKT) UMNO, dia juga tidak menghadiri mesyuarat macam mana dia boleh cakap begitu.
“Orang begini, saya rasa lebih baik dia cerita mengenai Bersatu sahaja, hal dalam UMNO dia tidak tahu. Lebih baik jaga tepi kain sendiri,” katanya ketika ditemui pemberita pada Program Santai Penerangan UMNO Bersama pengamal media di Restoran Banafee di sini hari ini.
Sebelum ini, akhbar melaporkan Wan Saiful mendakwa dalaman UMNO kini kucar kacir serta ahli juga tidak yakin untuk membawa nama Presiden, Datuk Seri Dr. Ahmad Zahid Hamidi sebagai Perdana Menteri selepas Pilihan Raya Umum ke-15 (PRU-15).

“Saya cabar tolong namakan Zahid Hamidi yang akan jadi perdana menteri daripada UMNO. Kalau pengecut tak berani sebut nama Zahid jangan duduk sentuh nama presiden daripada Bersatu,” katanya dalam kenyataan semalam. -K! ONLINE


PRN Johor: Hasni calon MB baharu jika BN menang
Oleh MOHD SHARKAWI LONDING

4 Februari 2022, 10:46 pm
JOHOR BAHRU – Menteri Besar (MB), Datuk Ir. Hasni Mohamad akan dilantik sebagai MB baharu jika Barisan Nasional (BN) menang pada Pilihan Raya Negeri (PRN) Johor yang akan diadakan tidak lama lagi.
Perkara itu disuarakan Pengerusi BN, Datuk Seri Ahmad Zahid Hamidi pada majlis pelancaran Majlis Pelancaran Jentera Barisan Nasional Pusat Operasi Zon Barat, di sini hari ini.
“Saya menjanjikan jika BN menang besar pada PRN kali ini, MB (Hasni) akan menjadi MB Baharu.
“Saya yakin, beliau harus diberi peluang sekali lagi untuk memegang jawatan sebagai MB Johor,” katanya ketika berucap pada pelancaran berkenaan malam ini.
Hadir sama ialah Timbalan Pengerusi BN, Datuk Seri Mohamad Hasan merangkap Pengarah PRN Johor.
Turut hadir ialah Setiausaha Agung BN, Datuk Seri Dr Zambry Abdul Kadir; Bendahari BN, Datuk Seri Hishammuddin Hussein dan Naib Presiden UMNO, Datuk Seri Mohamed Khaled Mohamed.

Ahmad Zahid yang juga Presiden UMNO berkata, pelantikan Hasni untuk mengemudi kerajaan negeri Johor sebagai langkah untuk memastikan manifesto BN pada PRN kali ini dapat dilaksanakan.
“Saya telah meneliti manifesto, saya percaya manifesto itu dapat dilaksanakan bukan hanya janji-janji palsu.
“Sebab itulah kita akan memastikan Pengerusi Perhubungan UMNO negeri Johor ini sebagai MB Johor baharu,” katanya. – K! ONLINE


PRN Johor: Ahmad Zahid nasihat jentera BN jangan terlalu yakin
Oleh MOHD SHARKAWI LONDING

4 Februari 2022, 11:35 pm
ISKANDAR PUTERI – Pengerusi Barisan Nasional (BN), Datuk Seri Dr. Ahmad Zahid Hamidi menasihatkan jentera Pilihan Raya Negeri (PRN) Johor agar tidak terlalu yakin walaupun menang besar dalam PRN Melaka dan siri-siri Pilihan Raya Kecil (PRK) sebelum ini.
Ahmad Zahid berkata, PRN Johor bukan pilihan raya yang biasa tetapi amat istimewa untuk menjulang semula nama BN menjelang Pilihan Raya Umum Ke-15 (PRU-15).
Jelasnya, ramai musuh politik BN yang berhadapan dengan kekalahan sebelum ini sudah tentu akan menjadikan Johor sebagai gelanggang untuk mereka menebus malu.
“Saya lihat berpusu-pusu jentera kita dengan penuh semangat datang (malam ini). Dalam hal ini kita pula jangan terlampau yakin (walaupun) kita menang banyak PRK, PRN Melaka dan rakan kita di Sarawak.
“Jangan pandang ringan strategi dan langkah yang akan dilakukan oleh mereka. Tetapi saya yakin jentera BN amat tersusun, komitmen tinggi, semangat perkasa maka tiada sebab BN tidak boleh menang dan jadi kerajaan semula di Johor,” katanya ketika melancarkan Jentera BN Zon Barat di Stadium Tertutup Kompleks Sukan Educity di sini malam ini.
Yang turut hadir, Timbalan Pengerusi BN, Datuk Seri Mohamad Hassan; Pengerusi BN Johor, Datuk Hasni Mohammad; Naib Presiden UMNO, Datuk Seri Mohamed Khaled Nordin dan pimpinan utama lain.

Sementara itu, beliau juga memaklumkan telah meminta Hasni berunding dengan ketua-ketua bahagian untuk menampilkan calon-calon terbaik bagi menjanjikan perubahan kepada Johor.
“Ketua bahagian pun saya dah faham orang baik-baik, bukan calon nama sendiri sahaja. Jangan lupa PRN ini ramai pengundi muda, maka ramai-ramaikan lah calon muda. Jangan lupa wanita juga ramai, carilah calon wanita dan jangan lupa juga orang lama yang banyak berjasa.
“Kita mahukan perubahan di Johor, maka calon-calon mesti ada konsep WALI (‘Winnable’, ‘Acceptable’ dan Likeable’) yang digariskan sebelum ini,” katanya.
Ahmad Zahid turut berpesan, tidak penting calon tersebut dari parti mana kerana apa yang penting mereka mewakili BN yang kesemua parti wajib menyokong.
Katanya, ketika ini juga bukan masa yang sesuai untuk berbeza pendapat dan berhati-hati untuk mengeluarkan pandangan tidak kira ia bersifat peribadi atau rasmi demi menjaga hati rakan-rakan dalam komponen.- K! ONLINE


Kapal minyak meletup di perairan Nigeria
Oleh KOSMO!

4 Februari 2022, 9:30 pm
ABUJA, NIGERIA – Sebuah kapal minyak   berkapasiti mengangkut dua juta tong minyak mentah meletup dan terbakar di perairan Nigeria dengan 10 kru dilaporkan berada di atasnya ketika kejadian, lapor laman berita Wion News semalam.
Menurut beberapa laporan, kapal Trinity Spirit itu meletup  awal Rabu lepas di sekitar kawasan penggerudian minyak di luar pantai Nigeria, berhampiran terminal Escravos, dekat dengan Delta Niger.
Video insiden tersebut tular di media sosial dengan memaparkan kapal itu terbakar dan dalam masa sama, ia sedang karam. Asap tebal berwarna hitam turut memenuhi langit ketika kebakaran berlaku.
Kapal itu memiliki panjang  337.05 meter dan lebar 54.5 meter, manakala beratnya adalah sekitar 274,774 tan.
Kapal Trinity Spirit itu adalah daripada jenis penyimpanan pengeluaran terapung (FPSO)  yang dimiliki oleh syarikat dari Nigeria, Shebah Exploration & Production Company Ltd (SEPCOL).
Syarikat tersebut dalam satu kenyataan semalam berkata, susulan letupan itu, api telah menyambar kapal pengeluaran, penyimpanan dan pemunggahan terapung Trinity Spirit.

“Kami mengesahkan bahawa terdapat 10 orang kru di atas kapal ketika kejadian. Syarikat juga mengutamakan siasatan yang menekankan kepada aspek keselamatan mereka,” kata Ketua Eksekutif SEPCOL, Ikemefuna Okafor dalam satu kenyataan.
Beliau bagaimanapun tidak menyebut mengenai sebarang maklumat berkenaan keadaan kru terlibat atau kuantiti minyak yang tumpah ke laut.
Sementara itu, kerajaan Nigeria menyifatkan kesan daripada tumpahan minyak dari kapal itu sebagai ‘bom Hiroshima’, di mana kebocoran pada minyak boleh membunuh hidupan laut dan memusnahkan hutan bakau serta laluan air.
Insiden letupan Trinity Spirit itu merupakan kejadian tumpahan minyak terbesar keempat pada tahun ini, selepas kejadian sama berlaku di Peru, Ecuador dan Thailand. – AGENSI


PRN Johor: Sheikh Umar rasmi calon PH kerusi Paloh
Oleh NUR NABILAH RAHMAT

4 Februari 2022, 9:05 pm
KLUANG – Bekas Ahli Dewan Undangan Negeri (ADUN) Paloh Sheikh Umar Bagharib Ali bakal merebut kembali kerusi itu dalam Pilihan Raya Negeri (PRN) Johor nanti.
Setiausaha Agung DAP Lim Guan Eng berkata, pemilihan Sheikh Umar adalah tepat berikutan prestasinya yang memenangi kerusi Paloh pada Pilihan Raya Umum Ke-14 yang lalu di samping ketika menjawat jawatan exco kerajaan negeri selama 22 bulan Pakatan Harapan memerintah.
Lim berkata, pemilihan semula Naib Presiden DAP Johor yang juga Ketua Pemuda Sosialis DAP (DAPSY) dengan harapan PH dapat mandat semula menjadi kerajaan bagi membawa pembaharuan di Johor.
“Sebagai calon mewakili PH Sheikh Umar menunjukkan Paloh adalah paluan gendang pertama untuk PRN Johor di mana kita umumkan niat untuk berkhidmat untuk rakyat dan negeri Johor supaya kita ada harapan yang lebih baik,” katanya.
“Dengan matlamat bukan sahaja untuk menang kerusi DUN ini tetapi juga berjaya menjadi kerajaan negeri Johor supaya beliau boleh kembali sekali lagi sebagai exco kerajaan negeri Johor.
“Kita bertanding bukan kerana hanya hendak menangkan Sheikh Umar seorang sahaja, kita bertanding bukan untuk menang kawasan Paloh sahaja, kita bertanding untuk menang kerajaan, kerana kita nak bawa pembaharuan untuk rakyat negeri Johor,” katanya.

Beliau berkata demikian ketika Pelancaran Bilik Gerakan Pilihanraya dan Pengumuman Calon Pakatan Harapan N.30 DUN Paloh di pejabat ADUN Paloh di Jalan Abu Bakar di sini hari ini.
Beliau berkata, pihaknya juga akan mengunakan logo Pakatan Harapan (PH) bersama dengan semua parti parti yang sehaluan dengan PH. -K! ONLINE


PRN Johor: Muda, PH bincang kesepakatan
Oleh MOHAMAD FAIZAL HASHIM

4 Februari 2022, 9:09 pm
JOHOR BAHRU – Perbincangan antara Ikatan Demokratik Malaysia (Muda) dengan Pakatan Harapan (PH) bagi mendepani Pilihan Raya Negeri (PRN) Johor berjalan dengan lancar, kata Presiden Muda, Syed Saddiq Syed Abdul Rahman.
Bagaimanapun, Syed Saddiq enggan mengulas lanjut mengenai hasil perbincangan itu serta jumlah kerusi yang akan ditandingi oleh Muda di PRN Johor ke-15.
Pengasas parti Muda itu berkata, perincian lanjut mengenai perbincangan itu akan diumumkan secara bersama parti komponen dalam PH sekiranya mencapai sepakat apabila tiba masanya.
“Apabila kita sertai pilihan raya, untuk kita berjaya membawa pembaharuan yang menyeluruh, penting untuk kita kurangkan musuh dan banyakkan kawan khususnya kawan yang percaya bersama ingin membawa politik pembaharuan.
“Proses rundingan sedang berjalan dalam tempoh yang agak baik. Cuma perinciannya lebih baik diumumkan bersekali.
“Fokus Muda sekarang ini bukan sekadar rundingan kerusi yang akan ditandingi. Sebab itu, kita buat Kempen Jelajah Mendengar dengan menyasarkan kira-kira satu juta orang dalam tempoh dua ke tiga minggu supaya dapat merangka dasar yang menyeluruh,” katanya.

Beliau berkata demikian kepada pemberita selepas Kempen Jelalah Mendengar sempena PRN Johor di Al-Mizan Satay House, Jalan Tebrau di sini hari ini.
Naib Presiden Parti Amanah Negara (Amanah), Datuk Mahfuz Omar berkata, PH yang merupakan gabungan Amanah, PKR dan DAP terbuka berbincang dengan mana-mana parti untuk bekerjasama menghadapi pilihan raya di negeri tersebut. -K! ONLINE


Sarang pusat panggilan perjudian online diserbu
Oleh NOR AZIAH MAT NOH

4 Februari 2022, 8:54 pm
KUALA LUMPUR – Tindakan lima lelaki warga asing menjadikan sebuah apartmen mewah sebagai sarang pusat panggilan perjudian dalam talian tumpas apabila diserbu polis menerusi Ops Dadu dekat Jalan Klang Lama di sini, hari ini.
Ketua Jabatan Siasatan Jenayah (JSJ) Kuala Lumpur, Senior Asisten Komisioner Habibi Majinji berkata, sepasukan pegawai dan anggota menjalankan serbuan itu sekitar pukul 5.15 di sebuah kediaman tingkat 40.
“Hasil serbuan polis menahan lima suspek warga Bangladesh berusia lingkungan 30-an dipercayai bertindak sebagai operator sindiket perjudian tersebut.
“Sindiket terbabit mempromosi judi dalam talian untuk pasaran Bangladesh yang mana setiap pekerja menerima upah sebanyak RM1,500 hingga RM2,000 sebulan,” katanya ketika sidang akhbar di sini hari ini.
Jelasnya, kesemua suspek menyewa premis tersebut untuk menjalankan kegiatan itu yang dipercayai telah beroperasi selama tiga bulan dan berjaya mengaut keuntungan sebanyak RM10,000 sehari.
“Selain itu, polis turut merampas telefon bimbit pelbagai jenama dan komputer riba untuk kegunaan perjudian.

“Kesemua suspek ditahan untuk siasatan lanjut dan kes disiasat mengikut Seksyen 4(1)(g) Akta Rumah Judi Terbuka 1953,” katanya.
Dalam pada itu, Habibi memaklumkan hasil serbuan Ops Dadu sejak 1 Januari sehingga 3 Februari lalu berjaya memberkas 306 suspek dalam 110 serbuan.
“Daripada jumlah tangkapan itu, kita telah menuduh 156 orang di mahkamah dan selebihnya masih dalam siasatan,” ujarnya. – K! ONLINE


Varian VB lebih membawa maut
Oleh KOSMO!

4 Februari 2022, 8:00 pm
WASHINGTON – Pasukan penyelidik  Universiti Oxford mengumumkan penemuan varian lebih berbahaya virus kurang imun (HIV)  yang menular di Belanda selama beberapa dekad.
Analisis pasukan saintis tersebut diterbitkan dalam jurnal Science kelmarin. Ia menunjukkan pesakit  yang dijangkiti kuman  dinamakan varian VB itu mempunyai 3.5 hingga 5.5 kali ganda lebih banyak virus di dalam darah berbanding mereka yang dijangkiti varian HIV lain.
Sistem imunisasi pesakit yang dijangkiti varian VB juga merosot dengan lebih cepat.
Bagaimanapun, kajian sama turut mendapati selepas rawatan dimulakan, individu dijangkiti varian VB pulih dan mempunyai peluang untuk hidup yang sama seperti pesakit HIV lain.
“Tiada sebab untuk cemas berhubung varian baharu ini,” kata ahli epidemiologi Oxford, Chris Wymant selaku penulis utama kajian itu kepada agensi berita AFP.
Varian VB dipercayai mula wujud pada akhir 1980-an dan awal 1990-an di Belanda, demikian menurut kumpulan penyelidik tersebut tetapi mula berkurangan sekitar 2010.

“Penemuan kami memberi penekanan kepada garis panduan Pertubuhan Kesihatan Sedunia supaya individu berisiko mendapat HIV mempunyai akses kepada ujian berkala untuk mendapatkan pengesanan awal dan disusuli rawatan segera,” kata pengarang bersama, Christophe Fraser yang juga saintis Oxford.
Menurutnya, penemuan varian baharu HIV itu juga perlu dianggap sebagai satu amaran.
“Kita tidak boleh terlalu yakin dengan menyatakan bahawa virus akan berevolusi menjadi kurang berbahaya,” kata Wymant sambil menambah, penemuan varian Delta membuktikan perkara tersebut.
Virus HIV yang menyebabkan penyakit sindrom kurang daya tahan penyakit telah menjejaskan 38 juta penduduk di seluruh dunia dan meragut sekitar 33 juta nyawa setakat ini. – AFP


Cabaran Malaysia di Olimpik Musim Sejuk bermula
Oleh MUHAMMAD ZUHAILY BADLISHAH

4 Februari 2022, 9:04 pm
KUALA LUMPUR – Peluncur alpine ski negara, Aruwin Salehhuddin mencipta sejarah apabila muncul atlet wanita pertama Malaysia membuat penampilan di Sukan Olimpik Musim Sejuk 2022 di Beijing, China bermula hari ini hingga 20 Februari nanti.
Aruwin, 17, yang layak secara merit berdasarkan kedudukannya dalam ranking dunia, akan bersaing dalam dua acara iaitu Giant Slalom wanita pada Isnin ini dan Slalom wanita dua hari kemudian.
Lebih manis, penyertaan Aruwin kali ini bakal mendapat sokongan padu daripada bapanya, Salehhuddin Ayob yang merupakan pengurus kontinjen negara.
ARUWIN akan bersaing dalam dua acara pada Sukan Olimpik Musim Sejuk Beijing 2022. – IG ARUWIN SAL
Kehadiran Salehhuddin pastinya membakar semangat Aruwin kerana beliau sendiri pernah bergelar Olimpian ketika mewakili negara dalam acara kenu kategori K-1 lelaki pada Sukan Olimpik 1996 di Atlanta, Amerika Syarikat.
Selain Aruwin, turut sama memnbawa Jalur Gemilang bersama-samanya ialah Jeffrey Webb yang membuat penampilan kedua berturut-turut selepas terdahulu pada Sukan Olimpik Musim Sejuk 2018 di Pyeongchang, Korea Selatan.
Jeffrey, 23, akan turun beraksi dalam acara Slalom lelaki di Padang Alpine Ski Xiaohaituo di Yanqing, Beijing pada 16 Februari nanti.

JEFFREY akan mengambil bahagian dalam acara Slalom lelaki pada 16 Februari nanti. – AFP
Sebagai rekod, Malaysia diketuai Jeffrey dan Aruwin serta Chef de Mission (CDM), Moira Tan menjadi negara kelima berarak masuk ke Stadium Nasional pada upacara perasmian sebentar tadi.
Turut bersama dalam perarakan itu ialah Salehhuddin; jurulatih Aruwin, Bezjak Mladen; jurulatih Jeffrey, Ryan Shorter dan Pengurus Besar Kontinjen Malaysia, Wan Hor Fong.
KONTINJEN Malaysia menjadi negara kelima berarak masuk pada upacara pembukaan Sukan Olimpik Musim Sejuk 2022 sebentar tadi. – AFP
Ini adalah kali kedua Malaysia membuat penampilan di pentas Sukan Olimpik Musim Sejuk selepas terdahulu Jeffrey dan atlet figure skating, Julian Yee Zhi Jie mewakili negara pada edisi Pyeongchang 2018. – K! ONLINE


Jersi Selangor FC buat ‘pejuang’ kanser
Oleh KOSMO!

4 Februari 2022, 9:12 pm
PETALING JAYA – Pasukan Selangor FC melancarkan jersi ‘away’ bagi mengharungi kempen Liga Malaysia musim 2022 bersempena Hari Kanser Sedunia di Petaling Jaya sebentar tadi.
Warna jersi ‘away’ 2022 merupakan warna ‘teal’ iaitu menggabungkan warna biru dan hijau yang membawa maksud pembaharuan, manakala warna ‘fuchsia’ pula amat dekat dengan kempen Hari Kanser Sedunia membawa maksud berani, bersemangat serta yakin untuk berjuang dalam menempuh cabaran.
Ketua Pegawai Eksekutif Selangor FC, Dr. Johan Kamal Hamidon berkata, jersi tersebut didedikasikan buat pejuang kanser khususnya kapten pasukan, Brendan Gan yang berjaya melawan kanser testis yang dihidap pada Julai lalu sehingga kembali menjalani latihan kompetitif sejak awal musim ini.
“Penggunaan riben kanser sebagai simbol utama di belakang jersi ‘away’ 2022 menunjukkan sokongan pasukan kepada mereka yang sedang mengharungi kanser dengan harapan kempen ini dapat menyebarkan tentang penyakit itu kepada orang ramai.
“Malah, ia juga diambil sebagai inspirasi perjuangan Brendan dalam melawan kanser dan pihak pengurusan bersetuju untuk melancarkan jersi ini sempena Hari Kanser Sedunia hari ini,” katanya pada sidang media petang tadi.
Selain pelancaran jersi, Selangor FC turut membuat majlis pengenalan barisan pemain utama pasukan bagi mengharungi saingan musim 2022.

Turut hadir pada majlis pelancaran bertemakan kempen Let’s Cope with Neon Hope turut dihadiri Raja Muda Selangor, Tengku Amir Shah Sultan Sharafuddin Idris Shah Alhaj selaku pengerusi kelab Gergasi Merah dan Menteri Kesihatan, Khairy Jamaluddin.
Jersi ‘away’ Selangor FC sudah mula dijual hari ini dengan harga RM119. – K! ONLINE


OKT kes dadah ditemui mati dalam lokap Pandamaran
4 Februari 2022, 9:00 pm
KUALA LUMPUR – Polis Diraja Malaysia (PDRM) mengesahkan orang kena tahan (OKT) berkaitan kes memiliki dadah ditemui mati secara mengejut di lokap Balai Polis Pandamaran, Klang, Selangor, semalam.
Pengarah Jabatan Integriti dan Pematuhan Standard (JIPS) Bukit Aman, Datuk Azri Ahmad berkata, lelaki berusia 35 tahun itu telah ditangkap pada 1 Februari lalu dan disiasat dibawah Seksyen 12(2) Akta Dadah Berbahaya (ADB) 1952.
“OKT tersebut telah direman selama tiga hari bermula hari dia ditangkap sehingga 5 Februari (esok) di lokap Balai Polis Pandamaran, Klang, Selangor.
“Bagaimanapun kira-kira pukul 6.50 pagi, OKT berkenaan ditemui tidak sedarkan diri.
“Pegawai Perubatan Hospital Tunku Ampuan Rahimah (HTAR) Klang yang tiba pada pukul 7.30 pagi telah membuat pemeriksaan dan mendapati OKT tersebut telah meninggal dunia,” ujarnya dalam kenyataan sebentar tadi.
Jelasnya, namun begitu punca kematian belum dapat diketahui.

Tegas beliau, JIPS melalui Unit Siasatan Jenayah dan Kematian Dalam Tahanan (USJKT) akan menjalankan siasatan berkaitan kes tersebut. – K! ONLINE


MARA siasat dakwaan penyelewengan dana libatkan pegawainya
Oleh ALWANI ZAFIRAH

4 Februari 2022, 8:47 pm
PETALING JAYA – Majlis Amanah Rakyat (MARA) akan menjalankan siasatan berhubung dakwaan berlakunya salah laku melibatkan integriti beberapa pegawai dalam institusi itu.
Pengerusi MARA, Datuk Seri Panglima Azizah Mohd. Dun berkata, pihaknya menafikan wujudnya salah guna kuasa atau salah urus tadbir dalam isu berkenaan.
“MARA memandang serius terhadap kejadian penyebaran dokumen pentadbiran dalaman kepada pihak awam yang telah menimbulkan persepsi negatif terhadap MARA dan anak syarikat berkaitan.
“Pihak MARA telah pun memulakan siasatan lanjut di MARA Corporation Sdn. Bhd. (MARA Corp) bagi meneliti dokumen-dokumen berkaitan untuk memastikan pengurusan syarikat sentiasa berlandaskan tadbir urus yang baik,” katanya dalam satu kenyataan hari ini.
Tambah Azizah, keseluruhan anak syarikat MARA dikawal selia mengikut Akta Syarikat 2016 dan pihaknya sentiasa mengutamakan amalan integriti dalam organisasi berteraskan nilai integriti yang tinggi.
“Sekiranya wujud sebarang salah laku dalam tadbir urus anak syarikat di bawah agensi ini, MARA sesekali tidak akan berkompromi atau melindungi mana-mana individu yang terlibat atas prinsip menjunjung nilai integriti dalam melaksanakan amanah yang diberikan,” katanya lagi.

Terdahulu, sebuah portal di Twitter dengan nama @edisi_siasatmy mendakwa berlakunya penyelewengan dana melibatkan beberapa pegawai MARA yang telah dipinjamkan secara ‘Cross Fertilisation Program’ kepada MARA Corp. – K! ONLINE


Ratu kartel Brazil terselamat selepas ditembak 20 kali
Oleh KOSMO!

4 Februari 2022, 9:04 pm
CURITIBA, BRAZIL – Seorang jelitawan bergelar  ‘Ratu Kartel’ di Brazil terselamat daripada ajal selepas ditembak berkali-kali dalam satu serangan di kediamannya yang dipercayai dilakukan sebagai percubaan untuk membunuhnya, lapor akhbar The Sun semalam.
Camila Marodin atau nama samarannya  Traffic Cutie, dituduh menjalankan aktiviti mengedar dadah, pengubahan wang haram dan perniagaan haram lain.
Ketika kejadian, dia baru pulang ke kediamannya di bandar Curitiba selepas membeli-belah.
Wanita itu secara tiba-tiba ditembak dari sebuah kereta yang diletakkan  berhampiran rumahnya. Bagaimanapun, tiada satu pun peluru daripada 20 das tembakan yang dilepaskan mengenai dirinya.
Seorang rakannya bagaimanapun terkena tembakan tersebut dan dikejarkan ke hospital.
Berdasarkan rakaman video, kereta milik Camila dilihat memasuki laluan di hadapan rumahnya sebelum dia dan rakannya keluar dari kenderaan itu.

Kedua-duanya kemudian  cuba berlindung sejurus tembakan dilepaskan ke arah mereka.
Menurut laporan, Camila dipakaikan dengan gelang pengesanan pada bahagian buku lali serta sedang menjalani tempoh tahanan di rumah ketika kejadian tersebut.
Media tempatan melaporkan suaminya, mendiang Ricardo Marodin dibunuh ketika majlis sambutan hari lahir salah seorang anak mereka pada November tahun lalu, beberapa hari sebelum Camila ditangkap. – AGENSI


Hanya bilik tidur yang terbakar, rumah selamat
4 Februari 2022, 9:14 pm
KUALA LUMPUR – Ketangkasan pasukan bomba memadamkan kebakaran sebuah bilik tidur di Apartmen Idaman Suria, Jalan 10/21D Medan Idaman, dekat sini berjaya mengawal api daripada merebak dan membakar seluruh kediaman berkenaan, awal pagi tadi.
Pusat Gerakan Operasi Kuala Lumpur dalam satu kenyataan berkata, pihak bomba menerima panggilan kejadian pada pukul 3.32 pagi.
“Seramai tujuh anggota dari Balai Bomba dan Penyelamat (BBP) Setapak dikejarkan ke tempat kejadian.
“Setibanya di lokasi didapati berlaku kebakaran melibatkan sebuah bilik tidur di unit kediaman tersebut yang musnah dalam 60 peratus,” ujarnya kepada Kosmo.
Menurutnya, pihak bomba berusaha memadamkan kebakaran bagi mengelak ia merebak dan api berjaya dipadamkan sepenuhnya dalam tempoh setengah jam.
Katanya, tiada mangsa dilaporkan terlibat dalam kejadian itu dan punca kebakaran masih dalam siasatan. – K! ONLINE


460 warga MPK terkesan banjir terima sumbangan RM500
Oleh MOHAMAD NAUFAL MOHAMAD IDRIS

4 Februari 2022, 6:58 pm
KLANG – Musibah banjir yang dialami 460 warga kerja Majlis Perbandaran Klang (MPK) pada Disember tahun lalu diringankan apabila menerima bantuan RM500 setiap seorang.
Yang Dipertua MPK, Noraini Roslan berkata, sumbangan itu sebagai inisiatif dan keprihatinan MPK kepada warganya yang kehilangan dan kerosakan harta benda.
Katanya, berdasarkan jumlah keseluruhan warga kerja itu didapati enam daripadanya adalah ketua jabatan dan lapan ahli majlis.
“Ini juga merupakan tanda cakna MPK terhadap warga kerjanya termasuk keluarga yang terkesan dengan banjir dan diharap mampu meringankan beban kewangan dan emosi yang ditanggung selain bantuan ehsan diberikan oleh pihak kerajaan.
“Saya berharap kesemua mereka yang terlibat dengan kejadian banjir lalu terus beristiqamah dengan kekuatan serta kesabaran dengan ujian dan dugaan ini,” katanya pada majlis penyampaian Dana Khas Pasca Banjir MPK Prihatin di Ibu Pejabat MPK, hari ini. – K! ONLINE


Ariff Bahran pula positif Covid-19
Oleh SAIRUL ZAMRI MISRANI

4 Februari 2022, 6:40 pm
PETALING JAYA – Penyanyi dan pelakon Ariff Bahran memasuki senarai terbaharu selebriti yang dijangkiti Covid-19.
Khabar duka tersebut dikongsikan Ariff menerusi akaun Instagramnya awal pagi tadi.
“Waktu yang tepat ketika serangan panik melanda. Bergegas ke klinik selepas sesi penggambaran. Rasa lemah badan, selesema sakit tekak.
“Buat ujian kendiri dua kali dan tak puas hati. Pergi ke klinik untuk menjalani ujian RTK. Disahkankan positif Covid-19,” tulisnya.
Pada hantaran sama, pelantun lagu Kata Akhirmu itu turut berasa risau terhadap isteri dan keluarganya memandangkan mereka baru sahaja menyambut hari lahir bapanya semalam.
“Saya risaukan isteri dan keluarga kerana kami baru sahaja sambut hari jadi ayah hari ini (semalam). Doakan semuanya baik-baik sahaja.

“Untuk mereka yang sedang bekerja, tolong jaga prosedur operasi standard (SOP),” tulisnya lagi.
Meninjau ruangan komen, rata-rata peminat dan rakan artis memberikan kata-kata semangat serta doa buat Ariff agar segera sembuh.
Ariff dan Amirah mendirikan rumah tangga pada 3 September 2021. Pasangan tersebut mendedahkan status perhubungan mereka selepas membuat persembahan dalam sebuah majlis anugerah hujung tahun lalu.
Hari ini, penyanyi dan pelakon Nabila Razali turut mengesahkan dirinya dijangkiti Covid-18 buat kali kedua dan sedang menjalani kuarantin kendiri selama 10 hari. – K! ONLINE


Peniaga Padang Kota Lama bergaduh diberi notis tunjuk sebab
Oleh SAFINA RAMLI

4 Februari 2022, 7:05 pm
GEORGE TOWN – Kedua-dua peniaga yang terlibat dengan insiden pergaduhan di Kompleks Medan Renong, Padang Kota Lama di sini sehingga tular di media sosial Selasa lalu diberikan notis tunjuk sebab oleh Majlis Bandaraya Pulau Pinang (MBPP).
Menurut kenyataan MBPP, kedua-dua peniaga itu perlu memberi penjelasan terhadap kejadian tersebut dalam tempoh tujuh hari.
“MBPP berasa amat kesal di atas kejadian pergaduhan yang berlaku di Kompleks Medan Renong, Padang Kota Lama yang dilaporkan pada 2 Februari lalu melibatkan dua peniaga kompleks berkenaan.
“Ekoran daripada kejadian tersebut, surat tunjuk sebab telah dikeluarkan pada keesokan hari (3 Februari) kepada kedua-dua peniaga yang terlibat di mana mereka perlu memberi penjelasan terhadap kejadian tersebut dalam tempoh tujuh hari,” katanya dalam satu kenyataan di sini hari ini.
Sebelum ini, medan selera yang menjadi tempat tumpuan pelancong itu kecoh apabila beberapa peniaga bergaduh sesama sendiri.
Kejadian itu tular di media sosial apabila pengunjung yang membuat rakaman kejadian itu memuat naik video selama kira-kira seminit ke laman sosial.

Dalam pada itu, MBPP berkata, pihaknya tidak akan bertoleransi dan berkompromi dengan apa-apa tindakan yang akan mengganggu ketenteraman awam atau merosakkan keharmonian di kawasan awam dan kemudahan yang disediakan oleh MBPP.
“Untuk makluman, MBPP juga tidak membenarkan mana-mana peniaga di dalam kompleks milik MBPP untuk memonopoli mana-mana ruang atau mana-mana meja yang disediakan untuk kepentingan persendirian.
“Orang awam adalah bebas untuk memilih tempat duduk mereka dan membuat pesanan atau membeli makanan dan minuman dari mana-mana gerai yang mereka suka,” katanya. – K! ONLINE


ICFL terus aktif di peringkat akar umbi
Oleh MUHAMMAD ZUHAILY BADLISHAH

4 Februari 2022, 6:55 pm
KUALA LUMPUR – Inter Club Football League (ICFL) memainkan peranan dalam aspek pembangunan akar umbi apabila menganjurkan Kejohanan Bola Sepak Bawah 16 tahun (B16) Peringkat Kebangsaan 2022 di Kota Bharu, Kelantan bermula 1 hingga 4 Mac ini.
Kejohanan dengan kerjasama Grey United FC dan sokongan Majlis Sukan Negara serta Majlis Sukan Negeri Kelantan itu berjaya mendapat sambutan menggalakkan daripada pasukan-pasukan dari seluruh negara.
Selain itu, ICFL turut menanti pengesahan tempat daripada pasukan Akademi Mokhtar Dahari yang berpengkalan di Gambang, Kuantan, Pahang.
Presiden ICFL, Datuk Kamil Mokhtar menjelaskan, tujuan utama kejohanan itu adalah mewujudkan satu platform khas untuk anak-anak muda dalam usaha melahirkan lebih ramai pemain bola sepak berkualiti.
“Selain itu, ICFL turut menyediakan ‘system data base‘ bagi setiap pemain dan pasukan yang terlibat untuk persediaan mereka menjadi pemain professional.
“Sistem ini telah terbukti keberkesanannya kerana terdapat perubahan besar yang berlaku terhadap pemikiran dan pencapaian pemain di peringkat lebih tinggi, malah ada di antara mereka telah terpilih mewakili daerah dan negeri masing-masing.

“Pasukan juara akan mewakili ICFL Malaysia bersaing dalam kejohanan antarabangsa melibatkan pasukan dan kelab dari luar negara seperti Brunei, Singapura, Thailand, Indonesia, Korea Selatan dan Jepun,” katanya dalam satu kenyataan.
Dalam masa sama, ICFL turut berharap agensi-agensi kerajaan dan swasta tampil memberikan sokongan padu kepada penganjuran tahun ini bagi melahirkan pemain yang berkualiti dan menjadi pelapis kepada pasukan kebangsaan. – K! ONLINE


Penduduk jumpa perahu lama di tebing Sungai Ketil
Oleh NORLIA RAMLI

4 Februari 2022, 7:38 pm
BALING – Penduduk kampung terkejut apabila menemui sebuah perahu lama di tebing Sungai Ketil berhampiran Kampung Lela, Kuala Pegang di sini Rabu lalu.
Perahu lama tersebut dipercayai peninggalan pedagang zaman dahulu yang mungkin digunakan sebagai salah satu alat pengangkutan air oleh mereka.
Perahu lama milik pedagang ditemui di tebing Sungai Ketil.
Penduduk kampung, Mohd. Azhar Ismail,46, berkata, perahu sepanjang sembilan meter itu ditemui dalam keadaan baik dan kayunya juga masih kukuh dan tidak reput.
“Perahu ini mungkin timbul di tebing sungai kerana air sungai semakin cetek akibat musim kemarau.
“Keadaan perahu masih baik kerana struktur kayunya masih kukuh, dipercayai dibuat oleh pedagang dahulu dengan menggunakan sejenis kayu yang tahan lama,” katanya di sini hari ini.
Katanya, perahu tersebut dipercayai digunakan oleh pedagang terdahulu yang berulang alik melalui Sungai Ketil untuk berdagang.

“Ia mungkin berusia 100 tahun, namun strukturnya kayu dan bentuknya masih dalam keadaan terpelihara dan tidak reput,” ujarnya.
Tambahnya, pihaknya juga telah menghubungi Jabatan Muzium bagi memaklumkan tentan penemuan mengenai perahu itu. – K! ONLINE


Vaksin berkesan, hanya 1 peratus kes kategori 3,4,5
Oleh SITI A'ISYAH SUKAIMI

4 Februari 2022, 6:48 pm
PUTRAJAYA – Jumlah penerima vaksin dan dos penggalak yang tinggi dilihat sebagai salah satu penyumbang kepada pengurangan jumlah pesakit Covid-19 kategori tiga, empat dan lima.
Ketua Pengarah Kesihatan, Tan Sri Dr. Noor Hisham Abdullah berkata, daripada 7,234 kes yang dilaporkan hari ini, sebanyak 73 kes atau 1 peratus merupakan mereka dalam kategori tiga, empat dan lima.
“Selebihnya iaitu 7,161 kes atau 99 peratus melibatkan kategori satu dan dua. Ini menunjukkan vaksin berfungsi,” katanya menerusi satu ciapan di laman Twitter beliau hari ini.
Kategori tiga melibatkan pesakit dengan jangkitan paru-paru, kategori empat pula jangkitan paru-paru dan memerlukan oksigen manakala kategori lima kritikal, organ rosak dan memerlukan ventilator.
Mengulas lanjut, beliau berkata, sebanyak 234 kes daripada 7,234 kes yang dilaporkan hari ini melibatkan jangkitan import dengan jumlah kumulatif kes Covid-19 sebanyak 2,895,014 kes.
“Terdapat 21 kluster baharu dikenal pasti manakala kluster tamat adalah sebanyak 6,132 kluster. Kluster aktif pula sebanyak 346. Kes sembuh pula merekodkan 5,254 kes dengan jumlah keseluruhan 2,799,608 kes,” katanya.

Tambah beliau, terdapat 118 kes sedang dirawat di unit rawatan rapi dan 57 kes memerlukan bantuan pernafasan. -K! ONLINE


Lihat imej cakerawala pada hari lahir
Oleh KOSMO!

4 Februari 2022, 7:01 pm
WASHINGTON – Pentadbiran Aeronautik dan Angkasa Lepas Kebangsaan (NASA) memuat naik imej-imej fenomena angkasa lepas pada laman web agensi itu yang membolehkan orang ramai melihat sendiri keadaan cakerawala ketika hari mereka dilahirkan, lapor akhbar Daily Star semalam.
Imej-imej tersebut dirakam oleh Hubble Telescope milik NASA yang memantau alam semesta selama 24 jam sehari, tujuh hari seminggu.
Ini bermakna, ia telah merakam banyak fenomena menakjubkan yang berlaku di seluruh cakerawala termasuk ketika hari kelahiran setiap manusia.
Imej-imej tersebut dipaparkan bersempena dengan ulang tahun Hubble Telescope ke-30 pada 2020, di mana NASA mengeluarkan sebanyak 365 imej yang dirakam setiap hari.
Individu yang ingin melihat keadaan angkasa lepas ketika hari mereka dilahirkan hanya perlu melayari laman web NASA dan memasukkan butiran tarikh dan bulan kelahiran mereka.
Bagaimanapun, imej yang boleh dilihat adalah mengikut tahun secara rawak. Ini bermakna pengguna berkemungkinan tidak akan menemui tahun yang tepat bagi kelahiran mereka.

Contohnya, sekiranya hari lahir seseorang itu adalah pada 2 Februari, mereka akan melihat imej fenomena awan besar Carina Nebula Pillars yang dirakam pada tahun 2010.
Selain itu, sekiranya individu itu lahir pada 25 Disember, mereka akan melihat imej galaksi kerdil yang digelar NGC 4214. – AGENSI


PRN Johor: UMNO tagih khidmat ‘orang lama’
Oleh KHAIRUL MOHD. ALI

4 Februari 2022, 6:52 pm
JOHOR BAHRU – UMNO akan terus menagih khidmat ahli-ahli veteran parti itu dalam usaha mengembalikan pentadbiran kerajaan negeri kepada Barisan Nasional (BN) dalam Pilihan Raya Negeri (PRN) Johor akan datang.
Naib Presiden UMNO, Datuk Seri Mohamed Khaled Nordin berkata, hal itu kerana veteran UMNO adalah ‘orang lama’ yang telah merasai pelbagai dasar yang telah dilaksanakan kerajaan BN selama ini.
Ujarnya, UMNO tidak pernah lupa jasa dan sumbangan diberi ahli-ahli veteran parti itu khususnya di peringkat akar umbi.
“Sebagai sebuah parti yang berstruktur dan berakar umbi, UMNO tidak pernah lupa akan jasa dan sentiasa mengambil berat soal ahli veteran di Pasir Gudang.
“Mereka juga adalah sebahagian daripada jentera parti yang memainkan peranan penting bagi memastikan kemenangan BN di Dewan Undangan Negeri (DUN) Permas dan DUN Johor Jaya.
“Sebagai ‘orang lama’ yang sudah melihat dan merasai sendiri pelbagai dasar dan perubahan di bawah pentadbiran BN, komitmen mereka amatlah ditagih parti bagi memastikan undi teras UMNO terus kekal bersama BN,” katanya ketika berucap semasa menghadiri program pertemuan dengan veteran UMNO di Bahagian Pasir Gudang, di sini hari ini.

PRN Johor bakal diadakan selepas Sultan Johor, Sultan Ibrahim Sultan Iskandar berkenan membubarkan DUN pada 22 Januari lalu, manakala Suruhanjaya Pilihan Raya (SPR) pula dilaporkan akan mengadakan mesyuarat pada 9 Februari ini bagi menentukan tarikh-tarikh penting untuk PRN itu. – K! ONLINE


Hakim Mahkamah Rayuan, Mahkamah Persekutuan angkat sumpah
Oleh NUZULSHAM SHAMSUDDIN

4 Februari 2022, 6:40 pm
PUTRAJAYA – Dua hakim, Datuk Mohd. Nazlan Mohd. Ghazali dan Datuk Mohamad Zabidin Mohd. Diah mengangkat sumpah jawatan sebagai Hakim Mahkamah Rayuan dan Hakim Mahkamah Persekutuan hari ini.
Menurut kenyataan Pejabat Ketua Pendaftar Mahkamah Persekutuan, seramai 11 lagi individu menerima Surat Cara Pelantikan dan mengangkat sumpah jawatan dan taat setia sebagai Pesuruhjaya Kehakiman.
Mohd. Nazlan pernah berkhidmat sebagai Pesuruhjaya Kehakiman mulai 10 April 2015 sebelum dilantik Hakim Mahkamah Tinggi Kuala Lumpur pada 30 Januari 2017.
Beliau juga merupakan hakim yang mendengar perbicaraan kes SRC International Sdn. Bhd. membabitkan bekas Perdana Menteri Datuk Seri Najib Tun Razak.
Sementara itu, Mohamad Zabidin pula merupakan Hakim Mahkamah Tinggi yang dilantik pada 28 Julai 2006 sebelum menjadi Hakim Mahkamah Rayuan pada 26 November 2018.
Antara yang dilantik sebagai pesuruhjaya kehakiman ialah Timbalan Ketua Bahagian I, Bahagian Guaman Jabatan Peguam Negara, Azizan Md. Arshad, Peguam Kanan Persekutan S. Narkunavathy, Pengerusi Lembaga Penasihat Jabatan Perdana Menteri, Noor Ruwena Md. Nurdin dan Pengarah Peperiksaan Sijil Amalan Guaman, Lembaga Kelayakan Profesion Undang-Undang Jamhirah Ali.

Majlis Mengangkat Sumpah Jawatan dan Taat Setia Hakim Mahkamah Persekutuan dan Hakim Mahkamah Rayuan serta pesuruhjaya kehakiman itu diadakan di Istana Kehakiman, di sini. – K! ONLINE


Khalid Samad didakwa naik pelamin kali kedua
Oleh KOSMO!

4 Februari 2022, 6:31 pm
PETALING JAYA – Ahli Parlimen Shah Alam, Khalid Abdul Samad didakwa berkahwin lagi selepas gambarnya bersama seorang wanita tular dalam laman sosial hari ini.
Menerusi beberapa gambar yang dikongsi di laman Facebook, Khalid dan pasangannya mengenakan pakaian pengantin sedondon berwarna putih.
Susulan perkongsian itu, rata-rata netizen mengucapkan tahniah kepada bekas Menteri Wilayah Persekutuan tersebut dan mendoakan kebahagian mereka berdua.
“Tahniah YB (Yang Berhormat), diam-diam tambah kuota, apapun semoga YB dan pasangan bahagia. Bini tua jangan lupa,” tulis Kami Hisyam.
Turut meninggalkan komen seorang pengguna Facebook, Pak Oden Kimchi yang menulis ‘Tak dapat Kampung Baru dapat bini baru pun ok lah kan?’
Pada masa sama, netizen menyeru agar wakil rakyat itu tidak mengabaikan kebajikan mangsa banjir di kawasan pentadbirannya.

“YB jangan lupa kebajikan orang Shah Alam, ramai lagi yang tengah susah sebab banjir,” tulis Mahir Ahmad.
“Akhirnya terubat jugak kesedihan orang Shah Alam yang tenggelam banjir bila tengok YB bahagia,” Rosidah Ismail.
Sementara itu, sumber menafikan Khalid sudah bernikah dan memaklumkan majlis tersebut tidak dapat berlangsung berikutan ketiadaan jurunikah ketika beliau bersama keluarga hadir dekat sebuah masjid.
Pada 20 Januari lalu, Mahkamah Tinggi Syariah membenarkan Khalid berpoligami selepas beliau bersetuju menunaikan hak-hak isterinya, Dr. Zaiton Abu Bakar.
Hakim Abdul Halim Abdullah membenarkan permohonan pembelaan daripada Zaiton untuk membuat penyelesaian secara baik.
Menerusi keputusan mahkamah itu, Khalid sebagai plaintif bersetuju memberikan sebuah rumah banglo yang didiami bersama Zaiton sekarang dan pemilikan sebuah penthouse di Shah Alam ditukar kepada Zaiton.
Pada masa sama, Pengarah Komunikasi Parti Amanah Negara itu juga bersetuju memberikan kenderaan jenis Proton X70 selain tambahan elaun iaitu kad kredit kepada defendan. – K! ONLINE


Rakan sepasukan mahu perenang transgender dilarang sertai kejohanan wanita
Oleh KOSMO!

4 Februari 2022, 5:35 pm
NEW YORK – Seramai 16 rakan sepasukan perenang transgender, Lia Thomas semalam mendesak pihak berkuasa kolej sukan Amerika Syarikat (AS)  agar mematuhi peraturan baharu renang AS yang akan menyaksikan dia dilarang daripada bertanding dalam kejohanan akan datang.
Dalam sepucuk surat yang dihantar kepada Universiti Pennsylvania dan Persidangan Atletik Ivy League oleh bekas perenang Olimpik, Nancy Hogshead-Makar, semua 16 perenang Universiti Pennsylvania itu berkata, Lia tidak sepatutnya dibenarkan bertanding dalam kategori wanita.
Kes Lia mencetuskan pandangan berbeza dengan sebilangan berkata, dia mempunyai kelebihan fizikal yang tidak adil kepada perenang wanita lain, manakala sesetengah pula mahu perenang transgender itu dibenarkan untuk terus bertanding sebagai seorang wanita.
Pada Selasa lalu, badan pengurusan sukan renang di AS, USA Swimming memperkenalkan garis panduan baharu termasuk peraturan lebih ketat melibatkan hormon  testosterone.
Garis panduan baharu itu tidak menyebut nama Lia tetapi dilihat bakal menjadikan lebih sukar buat dirinya untuk bertanding dalam kejohanan besar seperti kejohanan Ivy League dan Persatuan Atletik Kolej Kebangsaan (NCAA).
Nama 16 perenang Universiti Pennsylvania itu tidak disertakan dalam surat berkenaan. Surat itu dihantar oleh Hogshead-Makar yang merupakan ketua eksekutif badan bukan kerajaan Champion Women.

“Secara biologi, Lia memiliki kelebihan yang tidak adil dalam pertandingan kategori wanita. Jantina dari segi biologi merupakan isu berbeza daripada identiti gender dalam sukan,” demikian menurut kandungan surat itu.
Ranking perenang transgender itu melonjak daripada kedudukan ke-462 sebagai perenang lelaki kepada tempat pertama sebagai wanita.
“Sekiranya dia boleh bertanding dalam kalangan kami, dia akan memecahkan rekod renang  Penn, Ivy, dan NCAA kategori wanita iaitu sesuatu yang dia tidak mampu lakukan ketika bertanding sebagai perenang lelaki,” kata 16 perenang tersebut. – AFP


PKR umum senarai calon dalam waktu terdekat – Anwar
Oleh KHAIRUL MOHD. ALI

4 Februari 2022, 6:22 pm
KULAI – Presiden Parti Keadilan Rakyat (PKR), Datuk Seri Anwar Ibrahim memberitahu pihaknya akan mengumumkan senarai nama calon parti itu pada Pilihan Raya Negeri (PRN) Johor dalam masa terdekat.
“(Senarai nama calon) Secepat yang mungkin, kita kira ada berapa hari lagi,” katanya ringkas selepas melawat Pekan Kelapa Sawit, di sini hari ini.
Terdahulu, Ketua Pembangkang itu tiba di daerah ini pada pukul 4.50 petang dan disambut kira-kira 100 penyokong dan penduduk setempat.
Beliau meluangkan masa selama setengah jam untuk beramah-mesra dengan pengunjung restoran sebelum meninjau lukisan mural yang popular di pekan berkenaan.
Turut hadir, Pengerusi PKR Johor, Syed Ibrahim Syed Noh dan Timbalannya, Jimmy Puah Wee Tse yang juga merupakan bekas Ahli Dewan Undangan Negeri (ADUN) Bukit Batu.
Sementara itu, Wee Tse pula memberitahu, program itu bukan satu kempen yang dianjurkan PKR sebaliknya ia merupakan tentatif dalam siri jelajah dua hari Ahli Parlimen Port Dickson itu ke negeri tersebut.

Wee Tse turut memberitahu, perbincangan antara Pakatan Harapan (PH) dan Parti Ikatan Demokratik Malaysia (Muda) sedang berlangsung dan kerjasama antara kedua-dua pihak itu diyakini bakal dimuktamadkan.
“Kerjasama itu akan menyaksikan parti komponen PH (PKR, DAP dan Parti Amanah Negara) secara bersama akan menyerahkan sebahagian kuota kerusi Dewan Undangan Negeri (DUN) yang akan ditandingi kepada Muda.
“Kita jangka ada satu lagi mesyuarat untuk memuktamadkan kerjasama berkenaan sebelum Suruhanjaya Pilihan Raya membuat keputusan berhubung tarikh PRN Johor pada 9 Februari ini,” ujarnya.-K! ONLINE


Kekangan kewangan dorong buat bisnes
Oleh KOSMO!

4 Februari 2022, 5:00 pm
TEMPOH dua dekad bergelar pendidik dan mengajar anak bangsa bukan suatu masa yang singkat.
Mula berkecimpung dalam arena pendidikan sebagai guru bermula 1997 membuatkan ibu kepada enam cahaya mata ini cukup ‘masak’ dengan cabaran kewangan terutama melibatkan pendidikan anak-anak.
Pelbagai onak duri, pahit manis dan sepak terajang telah dilalui anak jati kelahiran Sungai Petani, Kedah itu di samping usaha menabur bakti mendidik anak bangsa hingga berjaya.
Tidak setakat mengajar, pemilik nama sebenar Rahayu Ismail turut mempunyai minat mendalam dalam dunia perniagaan yang sedikit sebanyak membantu menambah pendapatan keluarga.
Katanya, minat ke arah perniagaan telah mendorong dirinya berniaga secara kecil-kecilan sejak 10 tahun yang lalu selain komited dengan kerjaya hakiki.
“Minat berniaga itu memang ada dalam diri sejak belajar lagi dan sampailah saya mula mengajar kira-kira 25 tahun yang lalu.

“Dahulu gaji cikgu bukannya besar mana. Masa tu macam-macam belanja dan benda kita rasa nak beli tapi kerana kekangan kewangan yang betul-betul terhad, jadi terpaksa kita lupakan hasrat tersebut,” katanya kepada Aura.
Justeru, jelas Rahayu, dia mula memikirkan bagaimana untuk menambah pendapatan agar bebas kewangan dan hajat untuk membeli apa sahaja dapat dilakukan.
“Jadi dari situ saya pun cubalah beranikan diri daftar jadi ejen dan pengedar beberapa jenis produk.
“Bukan saja produk kecantikan, malah macam-macam produk pernah saya jual dan buat secara separuh masa sampailah satu masa saya rasa nak buat produk sendiri.
“Maka, beberapa tahun selepas itu lahirlah produk saya sendiri iaitu krim Kapur Limau Limau (KSL) yang pada asalnya diformulasi buat wanita sedang dan lepas berpantang,” katanya.
Benar bak kata orang, kalau sudah rezeki pasti tidak ke mana. Begitu juga dengan guru Bahasa Inggeris itu yang mana tidak sampai seminggu produk dipasarkan, permintaan yang diterima luar dari jangkaan.
BARISAN staf, kakitangan termasuk ejen dan pengedar yang berjaya dilahirkan Rahayu di bawah syarikatnya, Inspirasi Ayumurny.
Ujar Rahayu, dia terkejut kerana maklum balas serta respons yang diterimanya bukan sahaja dalam kalangan wanita berpantang, tetapi daripada pelbagai peringkat.
“Saya dapat banyak respons mengatakan produk saya ini bukan sahaja sesuai digunakan untuk mereka yang baru bersalin, tetapi serbaguna dan baik untuk membantu membuang angin dalam badan, melegakan pening kepala, batuk, selsema dan lain-lain.
“Kanak-kanak, remaja dan semua peringkat umur pun beritahu saya KSL ini sesuai digunakan buat mereka. Jadi bermula daripada situ, saya terus fokus jalankan bisnes sampailah ke saat ini,” katanya.
Rahayu bersama sebahagian barisan produk yang dikeluarkan syarikatnya.
Tambah Rahayu, ekoran permintaan memberangsangkan daripada pelanggan, syarikatnya turut mengeluarkan beberapa barisan produk lain seperti syampu dan makanan sihat penuh serat yang dikeluarkan sempena bulan puasa dua tahun lalu.
Disoal mengenai cabaran dilalui, Rahayu berkata, dalam perniagaan, pasti wujud dan tidak akan pernah lari daripada menghantui, tetapi ia semua bergantung kepada niat dan bagaimana cara kita menguruskan perniagaan tersebut.
“Saya sendiri tidak terlepas daripada banyak cabaran. Antaranya masa yang terhad, cabaran menguruskan pasukan di musim pandemik dan banyak lagi. Tapi itu semua bukan alasan untuk kita terus bangkit.
“Satu lagi, niat yang saya pegang sejak hari pertama saya berniaga adalah untuk membantu, memberi manfaat, berkongsi rezeki dan suntik inspirasi kepada orang lain, bukan semata-mata berniaga dan demi keuntungan sahaja,” katanya yang kini sudah berjaya melahirkan hampir 4,000 pengedar di seluruh negara di bawah jenama Ayumurny. – K! ONLINE


Tiga sekawan ditahan miliki dadah
Oleh WAT KAMAL ABAS

4 Februari 2022, 6:16 pm
BAGAN SERAI – Tiga sekawan ditangkap kerana memiliki dadah dalam satu serbuan di sebuah rumah di Kampung Matang Pasir Semanggol di sini semalam.
Ketua Polis Daerah Kerian, Superintendan Mazuki Mat berkata, tiga lelaki tempatan berusia dalam lingkungan 50-an yang diberkas pada pukul 10 pagi itu merupakan rakan karib dan bekerja kampung.
Pemeriksaan di rumah itu menemui dua ketulan mampat dipercayai ganja seberat 593.12 gram (g) di atas meja kayu di bahagian dapur.
“Turut ditemui satu tiub kaca syabu di sebuah bilik dan satu paket ganja di dalam bilik berasingan,” katanya di sini hari ini.
Polis percaya kesemua dadah itu untuk edaran setempat. Ujian saringan air kencing mendapati tiga suspek positif dadah, namun tiada rekod kesalahan jenayah. – K! ONLINE


Lelaki tikam isteri sebelum terjun tingkat 12
Oleh MOHD SYALMIZI HAMID

4 Februari 2022, 5:40 pm
GEORGE TOWN – Disebabkan gagal mengawal perasaan, seorang lelaki  menikam isterinya sebelum nekad terjun dari tingkat 12 sebuah pangsapuri di Paya Terubong di sini hari ini.
Kejadian pada pukul 7.30 pagi itu disedari orang awam yang menemui lelaki berusia 54 tahun tersebut dalam keadaan berlumuran darah dan tidak sedarkan diri di tingkat bawah pangsapuri berkenaan.
Pemangku Ketua Polis Daerah Timur Laut, Superintendan V. Saravanan berkata, kejadian itu terbongkar kira-kira lima jam kemudian apabila ibu mentua lelaki itu memaklumkan tiada respon daripada anak perempuannya.
Polis kemudiana bergegas ke rumah pasangan itu di tingkat 12 sebelum mendapati seorang wanita berusia 46 tahun itu berlumuran darah di atas katil di dalam bilik.
“Pemeriksaan mendapati ada dua kesan tikaman pada leher dan paha mangsa selain penemuan pisau yang dipercayai digunakan untuk membunuh wanita tersebut.
“Kita tidak menolak kemungkinan suspek menikam isterinya sebelum bertindak terjun pangsapuri,” katanya kepada pemberita di lokasi kejadian hari ini.

Menurut Saravanan, punca kejadian dipercayai akibat perselisihan faham antara pasangan yang merupakan pekerja kilang.
“Pasangan ini mempunyai anak berusia 18 tahun, namun ketika kejadian hanya mereka berdua berada di rumah manakala anak mereka pula berada di rumah neneknya di Air Itam,” katanya.
Mayat pasangan itu dihantar ke Hospital Pulau Pinang di sini untuk dibedah siasat. – K! ONLINE


Program KSBN bikin kecoh di Melaka
Oleh KOSMO!

4 Februari 2022, 6:11 pm
MELAKA – Kehadiran sekumpulan peminat penulis buku bergenre dakwah santai yang sering mencatat jualan best-seller, Bonda Nor berjaya memeriahkan suasana dalam satu Program Perkampungan Kelab Sahabat Bonda Nor (KSBN) di Kampung Kandang, Melaka Tengah dekat sini, baru-baru ini.
Kira-kira 50 peserta yang hadir bersama ahli keluarga berpeluang beramah mesra dengan Bonda Nor atau nama sebenarnya, Norli Madlan sekali gus mengeratkan ukhuwah yang terjalin menerusi alam maya.
Acara itu dianjurkan oleh Kelab Sahabat Bonda Nor yang mula ditubuhkan sekitar bulan Julai 2019 dan kini mempunyai ahli kira-kira 1,200 orang.
Antara buku-buku terbitan Bonda Nor Resources yang diwakafkan di Masjid As Salimin.
Menurut Bonda Nor, program bertemakan Sirih Pulang Ke Gagang itu bertujuan untuk meraikan sebahagian peminat yang telah banyak menyokong perjuangannya dalam dunia penulisan dakwah santai tanah air.
“Saya gembira menerima kehadiran peserta KSBN di kampung sendiri. Di samping dapat mengeratkan hubungan silaturrahim, mereka juga berpeluang mengenali penduduk kampung terutama ahli keluarga saya.
“Malah, ibu dan bapa saya seronok untuk melayan tetamu yang berkunjung hingga sanggup menyediakan masakan istimewa,” katanya ketika ditemui.

Pada program itu, pelbagai acara diatur bagi memeriahkan suasana termasuklah aktiviti ramah mesra bersama kariah Masjid As Salimin, penyerahan projek wakaf buku Bonda Nor Resources serta sukaneka di kebun milik ibu dan ayah penulis itu.
Sementara itu, Presiden KSBN, Rafiuddin Rohani berkongsi, melalui program tersebut para peserta boleh menyelami sisi kebaikan seorang Bonda Nor yang sentiasa berusaha memberikan yang terbaik buat penyokongnya.
“Siapa yang telah mengenali Bonda Nor, pasti tahu tentang sifatnya yang suka memberi dan sering mengajak pada kebaikan. Insya-Allah, moga usaha ini dipandang sebagai jariah di sisi Allah,” jelas beliau yang merupakan seorang pensyarah di Politeknik Ibrahim Sultan, Pasir Gudang, Johor.


Analisis neutral tidak berat sebelah, sumber sah – Lalitha
Oleh NUZULSHAM SHAMSUDDIN

4 Februari 2022, 6:06 pm
KUALA LUMPUR – Bekas penyelidik Pusat Memerangi Kronisme dan Korupsi (C4), Lalitha Kunaratnam menegaskan kandungan artikel dan ciapannya mengenai Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki adalah analisis neutral dan sumber sah serta tidak berat sebelah.
“Tiada niat jahat daripada pihak saya seperti yang didakwa oleh plaintif (Azam) dan tidak ada persoalan keistimewaan oleh bukti niat jahat.
“Saya memplidkan bahawa adalah amat penting demi kepentingan awam bagi orang ramai (yang terdiri daripada pembacanya) untuk menerima komunikasi maklumat tertentu secara terus terang dan tanpa halangan,” katanya.
Menurut hujahan pembelaannya artikel tersebut tidak berkaitan secara eksklusif dengan plaintif, sebaliknya menangani isu nasional dan politik yang lebih luas tentang kemungkinan rasuah dan hubungan entiti perniagaan yang sedang diketengahkan media Malaysia.
Tambahnya, artikel-artikel yang disiarkan itu berdasarkan apa yang diekstrak daripada sumber yang disahkan dan merumuskan maklumat dengan tepat, adil dan secara neutral.
Lalitha, 49, menyatakan demikian menerusi pernyataan pembelaan yang difailkan melalui Tetuan Ibrahim & Fuaadah semalam bagi menjawab afidavit saman RM10 juta yang difailkan Azam terhadapnya.

Pada bulan lalu, Azam dalam samannya mendakwa kenyataan berbaur fitnah yang diterbitkan oleh Lalitha adalah untuk memperlekehkan nama baik, reputasi dan kedudukan plaintif sebagai seorang individu dan jawatannya sebagai Ketua Pesuruhjaya SPRM.
Semalam Lalitha hadir di Ibu Pejabat Polis Bukit Aman untuk memberi keterangan bagi membantu siasatan dipercayai berhubung dua penulisan artikelnya berkaitan dakwaan pemilikan saham oleh Azam.
Wanita itu dipanggil bagi membantu siasatan di bawah Seksyen 233 Akta Komunikasi dan Multimedia 1998 dan Seksyen 505 Kanun Keseksaan. – K! ONLINE


Kes cecah 7,000, ramai mahu batal tempahan kuih raya, baju raya
Oleh KOSMO!

4 Februari 2022, 5:09 pm
PETALING JAYA – Ada yang sudah menempah kuih raya, baju raya dan tidak kurang juga yang sudah merancang cuti sempena Hari Raya Aidilfitri tahun ini.
Itu antara perkongsian pengguna medial sosial mengenai perancangan mereka untuk sambutan hari raya pada tahun ini.
Bagaimanapun ‘impian’ itu seolah-olah kabur selepas kes harian Covid-19 hari ini melonjak kepada angka 7,234 berbanding 5,720 kes yang direkodkan semalam.
Tinjauan Kosmo! di media sosial mendapati rata-rata mereka melahirkan kebimbangan susulan lonjakan kes itu dan tidak mahu perayaan Aidilfitri tahun ini disambut sekali lagi secara alam maya.
Tidak kurang juga yang mahu membatalkan tempahan kuih raya dan baju raya kerana bimbang akan pelaksanaan Perintah Kawalan Pergerakan (PKP).
“Mungkinlah tahun ini raya di perantauan lagi? musnah impian nak bakar lemang sambil ‘selfie’ raya di kampung,” tulis Asan Naim.

“Selamat hari raya PKPD (PKP Diperketatkan) 2022. Kita raya ‘live’ tahun ini,” komen Hafizall MD. Zuki Fizalro.
Berita berkaitan: Jangkitan baharu Covid-19 lepasi 7,000
Turut meninggalkan komen pengguna, Siti Rokiah yang mengakui sudah membuat tempahan baju dan kuih raya.
“Jangan tiba-tiba kata PKP lagi raya tahun ni. Aku batal tempahan kuih raya dan baju raya,” ujarnya.
Bagaimanapun, ada pengguna yang masih berharap mereka dapat pulang beraya dengan keluarga tercinta di kampung selepas dua kali beraya di perantauan.
“Saya yakin tidak akan ada PKP lagi, sebab kerajaan dah umum tiada lagi PKP di seluruh negara selepas ini,” tulis Maisarah Halim.
Senada dengan Maisarah Halim adalah seorang lagi pengguna dikenali sebagai Mie Kaduk.
“Tiada lagi PKP besar-besaran, yang ada hanya PKPD bersasar, jangan bimbang semua dapat balik beraya di kampung tetapi SOP (prosedur operasi standard) kena patuh,”nasihatnya.-K! ONLINE


Gadis terima wang ‘panai’ RM145,000
Oleh KOSMO!

4 Februari 2022, 6:00 pm
JAKARTA – Seorang gadis di  Luwu Utara, Sulawesi Selatan, menjadi tular di media sosial kerana menerima wang panai berjumlah 500 juta rupiah (RM145,344) ketika acara peminangan, lapor portal Wolipop semalam.
Wang panai merupakan wang tunai yang wajib diberikan oleh lelaki yang ingin memperisterikan gadis daripada  suku Bugis-Makassar ketika acara peminangan. Ia berbeza daripada mas kahwin ataupun  mahar.
Selain itu, turut diterima gadis tersebut adalah sebuah rumah, set berlian dan sebuah kereta.
Berdasarkan  hantaran yang dikongsikan di akaun Facebook @Beank Merkarnya Pattimang Selalu Bos, seorang wanita dilihat menerima wang panai tersebut daripada tunangnya yang merupakan seorang ahli perniagaan.
Pasangan tersebut mengenakan pakaian mengikut adat Bugis-Makassar dengan wang panai diletakkan di dalam sebuah kotak berwarna merah dengan dihiasi bunga kering.
Menurut pemilik akaun tersebut, Beank, wanita itu merupakan saudaranya yang bernama Zahra Rahmadani.

“Dia menerima wang panai berjumlah 500 juta rupiah (RM145,344), sebuah rumah, satu set berlian dan sebuah kereta.
“Zahra amat gembira menerima wang panai tersebut,” katanya. – AGENSI


Iklan sewa rumah PPR harga ‘kondo’
Oleh ALWANI ZAFIRAH

4 Februari 2022, 5:03 pm
PETALING JAYA – Pengiklanan rumah dan bilik untuk disewa sentiasa mendapat perhatian kerana permintaan yang tinggi dalam kalangan penduduk disebabkan mereka masih belum mampu untuk membeli rumah sendiri.
Namun, harga rumah atau bilik sewa tidak semuanya mampu untuk dimiliki sehingga ada penghuni yang terpaksa berkongsi bilik bersama rakan agar tidak terbeban dengan harga sewaan.
Baru-baru ini tular di media sosial, iklan harga rumah Projek Perumahan Rakyat (PPR) di Pantai Permai untuk disewa yang disiarkan dalam sebuah kumpulan Facebook dikatakan terlalu mahal sehingga menjadi bualan hangat pengguna lain.
Menerusi hantaran tersebut, harga sewaan yang ditawarkan adalah RM1,400 sebulan dan tidak termasuk deposit yang didapati mencecah RM5,100.
Malah, ianya dibuka untuk sewaan kepada mereka yang berminat dengan tidak disediakan sebarang perabot atau peralatan elektrik asas di dalam rumah.
Menjengah ke ruangan komen, perkongsian tersebut telah mengundang pelbagai reaksi orang ramai dan rata-ratanya merasakan harga yang ditawarkan adalah tidak masuk akan serta terlalu mahal bagi sebuah rumah PPR.

“Mahal betul sewa sampai RM1,400 sebulan, tak masuk bil api air lagi, lebih baik menyewa kondominium, siap ada pendingin hawa lagi,” ujar Salleh Zahar.
“Rumah flat sewa RM1,400, ambil kesempatan betul la tuan rumah atau ejen yang uruskan ini,” kata Irwan.
Seorang lagi pengguna turut berkongsi harga sewaan rumah yang didiaminya ketika ini lebih murah walaupun dia tinggal di sebuah kondominium.
“Saya tinggal di kondo pun harga sewa RM1,300 sebulan, di Ampang lagi dan nak ke bandar pun dekat.
“Rumah PPR macam ini tawar harga mahal betul, dah lah susah parkir, kemudahan kurang, jenis perangai penduduk suka buang sampah merata, itu nak tawar mahal, kesian la pada yang betul-betul perlu rumah sewa,” kata Nurul Huda Daud. – K1 ONLINE


11 negeri dijangka hujan lebat petang ini
Oleh KOSMO!

4 Februari 2022, 4:05 pm
PETALING JAYA – Amaran hujan lebat, ribut petir dan angin kencang telah dikeluarkan membabitkan 11 negeri termasuk Sabah dan Sarawak petang ini.
Jabatan Meteorologi Malaysia (MetMalaysia) melalui kenyataan di Facebooknya sebentar tadi berkata, negeri-negeri di Semenanjung Malaysia yang terlibat termasuk Kedah, Perak, Pahang, Selangor, Kuala Lumpur, Negeri Sembilan, Melaka serta Johor.
Jelas MetMalaysia, amaran tersebut dikeluarkan sehingga pukul 8 malam hari ini.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya. – K! ONLINE.


JPJ pantau individu ‘selfie’ di Jalan Temiang – Pantai
Oleh NOR SHAFAWATI YUP

4 Februari 2022, 4:25 pm
SEREMBAN – Jabatan Pengangkutan Jalan (JPJ) akan memantau Jalan Temiang-Pantai di sini yang menjadi lokasi tumpuan orang ramai untuk bergambar bagi memastikan keselamatan pengguna lalu lintas.
Pengarah JPJ Negeri Sembilan, Hanif Yusabra Yusuf berkata, pemantauan berterusan bagi memastikan tiada pengguna berhenti di lorong kecemasan dan bergambar lebih-lebih lagi dalam jumlah kenderaan yang banyak.
“Tindakan (menghentikan kenderaan di lorong kecemasan) boleh mengundang bahaya kepada pengguna jalan raya lain.
“Apabila mereka berhenti secara berkumpulan boleh mengganggu kelancaran trafik selain menimbulkan panik kepada pemandu lain yang dikhuatiri boleh menyebabkan kemalangan,” katanya di sini hari ini.
Sebelum ini tular di media sosial, sekumpulan individu daripada sebuah kelab kereta meletakkan kenderaan di lorong kecemasan kedua-dua arah di Jalan Temiang-Pantai untuk bergambar di jalan raya berkenaan.
Jalan Temiang-Pantai merupakan lokasi yang menarik dan menjadi tumpuan orang ramai berhenti untuk merakam gambar kerana keindahan pemandangan di lokasi terbabit yang seakan ‘New Zealand’ di Malaysia.

Sehubungan itu, Hanif menasihatkan orang ramai supaya sentiasa mematuhi peraturan jalan raya supaya tidak menimbulkan kesukaran dan membahayakan pengguna lain. – K! ONLINE.


Identiti suspek lolos selepas menyamun sudah dikenal pasti
Oleh ROHANA MOHD. NAWI

4 Februari 2022, 4:43 pm
KOTA BHARU – Polis sudah mengenal pasti identiti seorang lagi suspek yang melarikan sebuah kenderaan pacuan empat roda jenis Ford Ranger dalam kejadian samun di Kampung Sungai Pinang, Tumpat awal pagi semalam.
Timbalan Ketua Polis Kelantan, Datuk Muhamad Zaki Harun berkata, polis akan menjalankan tangkapan terhadap lelaki berusia dalam lingkungan 30-an itu dalam masa terdekat.
Menurutnya, tangkapan itu akan dilakukan untuk membantu siasatan berkaitan kes samun kenderaan pacuan empat roda itu dan tiga rakannya yang maut dalam kemalangan di Kampung Paloh, Morak dekat Tumpat semalam.
“Kita akan menjalankan siasatan dari pelbagai aspek termasuk memanggil saksi-saksi yang boleh membantu polis.
“Saya juga meminta orang ramai yang melihat atau mengetahui mengenai kejadian samun dan kematian tiga lelaki di dalam sebuah kenderaan utiliti sukan (SUV) jenis Honda HR-V itu supaya tampil memberi maklumat,” katanya ketika dihubungi Kosmo! hari ini.
Muhamad Zaki berkata, orang ramai dinasihatkan agar tidak membuat sebarang spekulasi berhubung kejadian kemalangan melibatkan tiga lelaki maut dengan dua daripadanya rentung.

Katanya, kes disiasat mengikut Seksyen 395/397 kanun Keseksaan kerana melakukan samun dan Seksyen 41(1) Akta Pengangkutan Jalan 1987.-K! ONLINE


Peminat nak Emma Maembong kembali bertudung
Oleh MOHD. HAIKAL ISA

4 Februari 2022, 4:15 pm
PETALING JAYA – Perkongsian momen bahagia percutian pelakon Emma Maembong bersama keluarga kecilnya di luar negara menerusi Instagram nampaknya bertukar menjadi ruang perdebatan peminat mempersoalkan penampilannya yang tidak berhijab.
Melihat imej Emma yang masih memakai pakaian tidak menutup aurat, ramai netizen berdoa agar pintu hati pelakon itu kembali kepada fitrah wanita Islam.
Di sebalik keghairahan ramai yang mendoakan agar pemilik nama lengkap, Fatimah Rohani Ismail itu kembali menyarung imej muslimah, tidak kurang juga, ada dalam kalangan mereka yang mula menabur komen-komen berunsur kecaman.
“Harap selepas ini apabila Emma bertudung, biarlah dengan ilmu supaya tak buka (tudung) lagi.
“Sayang, Emma cantik sangat-sangat untuk ditayang. Semoga berusaha mencari ilmu agar Allah hadiahkan hidayah,” coret seorang netizen dalam ruangan komen dalam satu untaian muat naik foto Emma yang dimuat naik dalam Instagram.
Dalam pada itu, seorang netizen lain mempersoalkan selepas bergelar ibu, Emma sepatutnya lebih cakna soal aurat seorang muslimah.

“Dah jadi ibu sepatutnya lagi berubah ke arah lebih baik, bersopan bertudung macam dahulu.
“Suami tak tegur ke tak takut ke nak kena tanggung dosa isteri tunjuk aurat,” ciap netizen berkenaan.
Baru-baru ini, pelakon drama rantaian I Promise Janji Anaqi itu bercuti bersama suaminya, Muhammad Shazli Azhar dan anak mereka, Shariq Gabriel di Dubai dan Switzerland.
Terdahulu, Emma, 30, pada hujung Januari 2019 membuat keputusan untuk tidak lagi bertudung selepas lima tahun berhijab.
Emma berkahwin dengan juruterbang, Muhammad Shazli Azhar pada 20 Februari 2020. Hasil perkahwinan, mereka dikurniakan seorang bayi lelaki pada November 2020. – K! ONLINE


Pertabalan raja tepi kebun getah?
Oleh KOSMO!

4 Februari 2022, 3:53 pm
PETALING JAYA – Mungkin selepas kejatuhan kerajaan beraja Melaka di tangan Portugis pada 1511 selama ini, kerabat diraja Melaka turut bertaburan di seluruh negara.
Terbaharu, melalui perkongsian di satu laman Facebook bergelar Ratu Kaneka Hyang Isana, satu majlis pertabalan raja di tepi ladang getah menarik perhatian orang ramai.
Melalui perkongsian tersebut, dinyatakan majlis tersebut adalah Majlis Pertabalan Raja Segala Raja Sedunia yang dilakukan di kaki Bukit Salai, Jelebu, Negeri Sembilan.
Majlis pertabalan tersebut dikatakan dilakukan pada Rabu lalu (2 Februari 2022) pada pukul 3.33 petang.
Rata-rata orang ramai yang menyaksikan hantaran tersebut geli hati melihat majlis yang dijalankan itu dan menyifatkan supaya cari kawasan atau dewan yang lebih baik dari lokasi tersebut.
“Tu cari nahas la tu, orang nak lalu menoreh pun susah. Kamu pergi buat majlis tengah-tengah jalan dengan panasnya lagi.

“Cari tempat elok sikit la kalau nak melawak pun. Harap kamu semua tidak dimaki hamun oleh orang kampung situ la ya,” jelas Paksu Irfan.
“Dah sponsor air mineral sahaja aku tengok, bawa la sirap panas-panas ni boleh la tahan haus tu sikit. Makan-makan tak ada ke?
“Mungkin ini cara mereka berhibur, maklumlah banyak sangat tekanan selepas Covid-19 melanda dunia ni atau terlebih dos mereka ni,” ujar Fardulsham. – K! ONLINE.


Mentua, ipar boleh didakwa jika punca keretakan rumah tangga
Oleh ALWANI ZAFIRAH

4 Februari 2022, 4:09 pm
PETALING JAYA – Kehidupan berumah tangga biasanya akan dipenuhi dengan cabaran dan ujian yang bermacam bentuk.
Lebih memeritkan, apabila terdapat campur tangan pihak ketiga yang merumitkan lagi keadaan sehingga meyebabkan pergaduhan antara suami isteri.
Menerusi ciapan yang dimuat naik oleh Peguam Syarie, Nurul Hafidzah Hassan di laman Twitter, beliau berkongsi peruntukan dalam mahkamah syariah jika terdapat individu yang menghalang suami atau isteri dari melakukan tanggungjawab mereka.
“Suami anda dah berapa lama tak pulang ke rumah. Ada kerja, sibuk, singgah rumah mak dia, tengokkan adik ipar di hospital, dan akhirnya tak balik langsung.
“Siasat punya siasat rupanya mak mentua tak suka anda dan hasut anaknya kahwin lain sehingga tak balik rumah. Maki hamun bila anda datang dan minta dia pulang atau suami itu ada kekasih lain.
“Terdapat peruntukan dalam mahkamah syariah bagi mana-mana orang yang menghalang suami atau isteri menunaikan tanggungjawab mereka sehingga mengabaikan keluarga mereka,” ciapnya.

Menurut beliau, hak ini diberikan kepada pendakwa syarie dan bukannya tuntutan saman ganti rugi sivil memandangkan hal keluarga Islam termasuk di bawah bidang kuasa mahkamah syariah.
“Jadi anda perlu laporkan, sertakan bukti-bukti dan pendakwa syarie akan melihat sekiranya perkara tersebut adalah membentuk perlakuan jenayah syariah.
“Dan pihak yang menghalang suami pulang, halang beri nafkah dan beri ancaman serta gangguan kepada rumah tangga boleh didakwa,” katanya.
Jelasnya, ahli keluarga serta saudara-mara yang lain boleh didakwa di mahkamah sekiranya mereka mengganggu dan masuk campur urusan pasangan lain.
“Mak meNtua, kakak ipar, abang saudara, bini pertama, kedua, ketiga semua boleh didakwa. Kesimpulan jangan masuk campur hal rumah tangga orang,” ciapnya lagi. – K! ONLINE


Suami bakar pejabat kerana isteri diminta bekerja pada Tahun Baharu Cina
Oleh KOSMO!

4 Februari 2022, 4:48 pm
JAKARTA – Gara-gara berang kerana isteri perlu bekerja pada hari cuti umum Tahun Baharu Cina, seorang lelaki di Pekanbaru dalam wilayah Riau bertindak membakar pejabat tempat wanita itu bekerja, lapor laman berita Kompas semalam.
Suspek yang hanya dikenali sebagai I itu dituduh membakar pejabat Agensi Perancangan Pembangunan Daerah (Bapedda) Wilayah Riau di Pekanbaru pada Selasa lalu.
Menurut Ketua Polis Pekanbaru, Komisioner Polis Pria Budi, isteri suspek pada awalnya memberitahu lelaki itu bahawa dia perlu bekerja pada hari cuti kelepasan am itu.
Suspek bagaimanapun pergi mencari isterinya di pejabat dan memecah masuk pejabat tersebut selepas mengancam pengawal keselamatan menggunakan senjata tajam.
Dia kemudian naik ke tingkat dua lalu membakar sebuah sofa sebelum bertindak melarikan diri.
“Isteri suspek bertugas di Bapedda Riau. Dia pada awalnya ingin mencari isterinya di situ, namun wanita itu tidak berada di pejabat tersebut.

“Motif sebenar kejadian masih dalam siasatan,” kata Pria.
Suspek telah diberkas polis di rumahnya di Pekanbaru tidak lama selepas kejadian tersebut. – AGENSI


JKM cari Zulaikha
Oleh MOHAMAD NAUFAL MOHAMAD IDRIS

4 Februari 2022, 4:18 pm
SHAH ALAM – Seorang wanita dicari bagi membantu siasatan kes berhubung anak perempuan kini berusia 10 tahun yang ditinggalkan sejak sedekad lalu.
Jurucakap Jabatan Kebajikan Masyarakat (JKM) berkata, wanita itu dikenali Zulaikha yang sebelum ini ditemui oleh pasangan suami isteri di Hentian Pudu, Kuala Lumpur dekat sini bersama bayinya dikenali Putri Nor Khairani.
Menurutnya, pasangan suami isteri kemudiannya telah memberikan perlindungan di rumah mereka di Bandar Sri Damansara.
“Selang seminggu kemudian, Zulaikha meminta izin untuk pulang ke kampungnya di Taiping dan meninggalkan anaknya yang pada masa itu berusia dua minggu kepada suami isteri tersebut.
“Bagaimanapun, selepas itu didapati ibu kandung kanak-kanak itu tidak lagi dapat dihubungi dan bayi berkenaan juga tiada sijil lahir,” katanya dalam kenyataan hari ini.
Kata jurucakap itu, pasangan suami isteri seterusnya telah merujuk isu ini kepada pihak kami dan kes ini telah dibawa ke Mahkamah Kanak-Kanak pada tahun 2018.

Jelasnya, mahkamah telah memerintahkan kanak-kanak berkenaan diletakkan dalam jagaan pasangan ini selama tiga tahun.
“Perintah penjagaan tersebut telah tamat dan Zulaikha atau warisnya dicari bagi siasatan lanjut sebelum perintah pengangkatan dibenarkan oleh mahkamah yang akan didengar pada 17 Mac depan,” ujarnya.
Justeru, jurucakap itu berharap Zulaikha tampil atau menghubungi Pelindung di Pejabat Kebajikan Masyarakat Daerah Petaling, Nor Asmanizah Ahmad di talian 03-7842 2584 atau 03-7842 2587. -K!ONLINE


Bayi baru lahir dan masih bertali pusat ditinggalkan di kaki lima
Oleh DIYANATUL ATIQAH ZAKARYA

4 Februari 2022, 4:32 pm
MELAKA – Seorang bayi perempuan dipercayai baharu dilahirkan ditemui ditinggalkan di dalam bakul pakaian di kaki lima hadapan sebuah restoran di Taman Mutiara, Batu Berendam di sini, hari ini.
Bayi yang masih bernyawa dan bertali pusat itu dijumpai seorang wanita berusia 51 tahun yang mendakwa terdengar bunyi tangisan semasa mengutip tin di kawasan berkenaan kira-kira pukul 7 pagi.
Timbalan Ketua Polis Daerah Melaka Tengah, Superintendan Raiz Mukhliz Azman Aziz berkata, pihaknya menerima panggilan berhubung insiden berkenaan kira-kira pukul 7.15 pagi.
“Sejurus menemui bayi tersebut, wanita terbabit telah membawanya ke sebuah klinik berdekatan untuk mendapatkan bantuan menghubungi pihak polis dan ambulans.
“Setiba di lokasi, kita mengesahkan terdapat seorang bayi perempuan dalam keadaan masih bernyawa serta bertali pusat diletakkan di dalam bakul dobi pakaian beralaskan kain batik,” katanya dalam satu kenyataan di sini semalam.
Mengulas lanjut, beliau memberitahu, bayi tersebut kemudian telah dihantar ke hospital menggunakan ambulans untuk diberikan rawatan lanjut. – K! ONLINE.


Bekalan telur ayam akan kembali stabil – KPDNHEP
Oleh EDDY AQMAL MOHAMED HAMIDI

4 Februari 2022, 4:48 pm
PUTRAJAYA – Peningkatan permintaan dan pembelian telur ayam yang mendadak sebelum, semasa serta selepas cuti Tahun Baharu Cina baru-baru ini dikesan sebagai salah satu penyumbang kepada gangguan bekalan bahan tersebut.
Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP)
Azman Adam berkata, gangguan bekalan telur ayam juga turut disebabkan oleh terdapatnya ladang ternakan ayam dan telur serta syarikat logistik yang tidak beroperasi dalam tempoh cuti perayaan tersebut.
“Semua faktor itu menyumbang kepada kelewatan dalam membekalkan bekalan telur dari ladang ke pemborong dan peruncit di beberapa tempat seperti di Terengganu, Negeri Sembilan, Perlis dan Sarawak.
“KPDNHEP ) mengambil maklum isu kekurangan bekalan telur ayam yang berlaku ketika ini yang dilaporkan oleh media serta orang ramai di media sosial dan telah mengambil tindakan awal yang perlu bagi mengenal pasti punca dan mencari mekanisme terbaik bagi mengatasinya,” katanya dalam satu kenyataan hari ini.
Menurut Azman, rakyat Malaysia menggunakan kira-kira 30 juta biji telur ayam sehari ataupun 930 juta biji sebulan dan berdasarkan data pengeluaran telur ayam dari 50 syarikat telur ayam yang mewakili 80 peratus pengeluaran telur ayam di Malaysia, sebanyak 839,281,658 biji telur ayam telah dikeluarkan pada bulan Disember 2021.
“Unjuran pengeluaran telur ayam bagi bulan Januari 2022 pula adalah sebanyak 839,882,296 biji telur ayam manakala sehingga 3 Februari lalu sebanyak 91 peratus ketersediaan bekalan telur ayam dalam pasaran negara direkodkan berdasarkan pemantauan yang telah dilakukan.

“Peratusan ini menunjukkan bahawa bekalan telur ayam adalah stabil dan mampu untuk memenuhi permintaan semasa pengguna Malaysia,” ujar beliau.-K! ONLINE


Vladimir Putin tidur ketika kontinjen Ukraine berarak
Oleh KOSMO!

5 Februari 2022, 10:30 pm
BEIJING – Presiden Rusia, Vladimir Putin, dirakam  tidur ketika kontinjen atlet Ukraine berarak masuk ke dalam stadium pada acara pembukaan temasya sukan Olimpik Musim Sejuk di Beijing semalam, lapor akhbar New York Post.
Menurut akhbar The Independent UK, beliau dilihat bersandar pada kerusi dengan mata yang tertutup ketika barisan atlet Ukraine diperkenalkan dan lagu kebangsaan negara itu dimainkan.
Tidak lama selepas itu, matanya dibuka dan beliau bangun dari kerusi ketika kontinjen Jawatankuasa Olimpik Rusia memasuki Stadium Nasional Beijing bagi memberi penghormatan.
Rakaman aksi Putin itu menimbulkan spekulasi yang menyatakan bahawa beliau sengaja berpura-pura tidur sebagai propaganda kepada ketengangan yang sedang berlaku antara kedua-dua negara itu.
Ketika ini, Putin dilaporkan telah menempatkan lebih 100,000 tentera Rusia di kawasan sempadan dengan Ukraine bagi bersiap sedia terhadap sebarang kemungkinan untuk menakluk negara itu. – AGENSI


Mayat wanita ditemui terapung dalam paya kecil
Oleh FITRI HAZIM

5 Februari 2022, 8:58 pm
KUALA LUMPUR – Mayat seorang wanita ditemui terapung di sebuah kawasan takungan air (paya kecil) di sebelah jalan masuk ke Muzium Diraja, Jalan Istana di sini baru-baru ini.
Ketua Polis Daerah Brickfields, Asisten Komisioner Amihizam Abdul Shukor berkata, pihaknya menerima panggilan berhubungan penemuan mayat berkenaan pada pukul 9.46 pagi, Rabu lalu.
“Pasukan polis dari Balai Polis Brickfields dan pihak Forensik Ibu Pejabat Polis Kontinjen (IPK) Kuala Lumpur telah menjalankan siasatan di tempat kejadian mendapati mangsa seorang perempuan berumur lingkungan 60 tahun memakai baju t-shirt berkolar bulat bewarna merah dan seluar bewarna biru.
“Hasil siasatan di tempat kejadian tidak menemui sebarang dokumen pengenalan diri si mati.
“Sebuah beg kain bewarna kuning yang mengandungi sehelai baju bewarna merah dan sebingkai cermin mata telah dijumpai,” katanya dalam satu kenyataan di sini hari ini.
Tambahnya, mayat wanita berkenaan telah dibawa ke Bahagian Forensik Pusat Perubatan Universiti Malaya (PPUM) untuk bedah siasat.

“Hasil bedah siasat mendapati bahawa tubuh si mati tiada kesan kecederaan yang boleh dikaitkan dengan unsur-unsur jenayah.
“Keputusan post mortem (bedah siasat) telah diperolehi pada 3 Februari lepas dan punca kematian adalah akibat mati lemas,” ujarnya.
Amihizam berkata, pengecaman telah dilakukan oleh keluarga mangsa di Bahagian Forensik PPUM pada hari ini. – K!ONLINE


‘Banjir’ di jalan tertinggi di Malaysia
Oleh MOHD SYALMIZI HAMID

5 Februari 2022, 9:02 pm
GEORGE TOWN – Jalan Berkembar Jalan Paya Terubong (Bukit Kukus) di sini yang dikatakan struktur jalan raya bertiang tertinggi di Malaysia mengalami banjir kilat apabila digenangi air dalam kejadian hujan lebat petang tadi.
Video kejadian itu dikongsi pengguna jalan raya yang memaparkan air bertakung hampir 0.5 meter pada sebagian jalan tersebut.
Bagaimanapun, menurut Pengerusi Jawatankuasa Alam Sekitar dan Kebajikan negeri, Phee Boon Poh, air segera surut selepas pasukan Majlis Bandaraya Pulau Pinang melakukan kerja-kerja pembersihan.
“Kejadian itu disebabkan longkang tersumbat kerana lubangnya ditutup oleh daun kering dan sampah.
“Masalah itu telah berjaya diselesaikan dan air telah surut,” katanya kepada pemberita hari ini.
Jalan yang menelan kos pembinaan RM378 juta itu dirasmikan oleh Ketua Menteri, Chow Kon Yeow pada 13 Januari lalu setelah mengambil masa enam tahun pembinaan.

Ia dikatakan jalan raya tertinggi di negara ini apabila dibina di atas tiang setinggi 61.5 meter dan mengalahkan ketinggian Lebuh Raya Rawang-Serendah (Rawang Bypass) yang setinggi 58.2 m. – K! ONLINE


Aprilia mengganas hari pertama di Sepang
Oleh MUHAMMAD RIDUAN MOHD HANAFIAH

5 Februari 2022, 8:00 pm
SEPANG – Pasukan Aprilia mempamer kehebatan mereka selepas mencatat masa terpantas menerusi kedua-dua pelumbanya, Aleix Espargaro dan Maverick Vinales yang menawan sesi ujian pramusim pertama di Litar Antarabangsa Sepang (SIC) petang tadi.
Espargaro yang turun lebih awal pada sesi ‘Shakedown’ dua hari yang lalu menggunakan pengalaman tersebut apabila merekodkan masa terpantas satu mint 58.371 saat (s).
Tidak terkecuali apabila pelumba baharu Aprilia, Vinales dilihat mula menemui sentuhan terbaik semula apabila mencatat masa kedua terpantas apabila hanya dipisahkan kurang daripada satu saat dengan rakan sepasukannya, Espargaro.
Sementara itu, Suzuki yang dilihat bertekad untuk mendapatkan pelarasan terbaik turut positif apabila Alex Rins mencatat masa ketiga terpantas dengan catatan satu minit 58.471s.
Juara dunia 2021, Fabio Quartararo (Monster Energy Yamaha) pula dilihat masih belum cukup panas apabila sekadar merekodka catatan enam terpantas 1’59.002s. – K! ONLINE


Satu dunia nantikan ‘kemunculan’ Rayan
Oleh MOHD RIDZAUDDIN ROSLAN

5 Februari 2022, 10:38 pm
PETALING JAYA- Misi menyelamat seorang kanak-kanak lelaki berusia lima tahun yang terperangkap di dalam sebuah perigi di Maghribi mendapat sokongan seluruh dunia di mana rata-rata penduduk dari setiap negara mendoakan agar usaha penyelamatan akan berjaya.
Ketika ini, misi penyelamatan kanak-kanak itu dikenali sebagai Rayan yang memasuki hari ketiga dilaporkan  berada di fasa terakhir dan mangsa dijangka dikeluarkan pada bila-bila masa.
Menerusi video terkini yang disiarkan secara langsung di Facebook Arab News, usaha menyelamat kanak-kanak itu ditonton lebih 24,000 pengguna media sosial dengan rata-rata mereka terus menitipkan doa agar Rayan kekal selamat.
“Pray for Rayan dari Thailand, semoga kanak-kanak itu selamat dan dapat pulang ke keluarga,” kata Simah Mee.
“Ya Allah, semoga usaha ini diberkati Allah dan Rayan dapat kembali kepada keluarga,” doa Nik Linda Samsudin.
“Sekarang kita doa juga untuk tanah itu kerana difahamkan tebing itu juga boleh runtuh bila-bila masa,” jelas Abdullah Mahyuddin.

Setakat ini, pasukan penyelamat berjaya menyalurkan saluran oksigen dan air kepada mangsa, Rayan. Mereka juga telah mendapat respons daripada kanak-kanak tersebut.
Menurut laporan, insiden itu bermula apabila mangsa dilaporkan hilang ketika bermain.
“Seluruh keluarga keluar untuk mencari Rayan sebelum kami menyedari dia telah jatuh ke dalam perigi. Saya masih menaruh harapan untuk mengeluarkannya hidup-hidup,’’ kata ibu mangsa.
Menurut laporan media tempatan, pasukan perubatan telah bersiap sedia di lokasi kejadian untuk memeriksa keadaan mangsa sebaik sahaja dia diselamatkan.
Pihak berkuasa turut menyediakan helikopter untuk membawa kanak-kanak itu ke hospital.
Rayan dilaporkan terperangkap sudah empat hari, lapor laman berita Wion News semalam.


Tolak tiga markah jika menangis ketika menduduki peperiksaan
Oleh KOSMO!

5 Februari 2022, 9:00 pm
BANGKOK – Sebuah pusat prasekolah di Thailand melaksanakan peraturan ketat dengan menolak markah peperiksaan kanak-kanak berusia antara tiga hingga  lima tahun sekiranya mereka didapati menangis ketika menduduki ujian, lapor laman berita Thaiger semalam.
Tadika yang terletak di Maha Sarakham, dalam wilayah timur laut Thailand itu bertindak menolak tiga markah bagi kanak-kanak yang menangis ketika menduduki ujian kemasukan prasekolah.
Menurut pengarah tadika tersebut, polisi itu diwujudkan bagi memastikan peperiksaan berlangsung secara adil.
Ini kerana apabila ada dalam kalangan kanak-kanak yang menangis, ia akan mengganggu konsentrasi kanak-kanak lain.
Polisi itu dilaporkan telah dipraktikkan di sekolah tersebut selama bertahun-tahun, namun ia kini disemak semula selepas menerima kecaman orang  ramai .
Tadika-tadika di Thailand sememangnya mempunyai reputasi   melaksanakan peraturan tegas dalam pelbagai perkara, sehingga mencetuskan banyak kritikan. – AGENSI


Pelanggan terkejut jentik-jentik dalam air oren
Oleh KOSMO!

5 Februari 2022, 8:00 pm
JAKARTA – Sebuah video tular di media sosial memaparkan situasi seorang pelanggan yang terkejut apabila menemui beberapa ekor jentik-jentik berada di dalam air oren yang dipesannya di sebuah gerai, lapor laman berita Suara.com.
Video itu dimuat naik dalam akaun TikTok bernama @s4ulberulah.
Rakaman tersebut menunjukkan segelas air oren yang dipesan oleh seorang pelanggan wanita berada di atas sebuah meja kayu di sebuah gerai.
Minuman berwarna kuning dengan beberapa ketulan ais di dalamnya itu masih penuh kerana wanita itu belum meminumnya.
Sekali pandang, air itu kelihatan lazat. Tetapi apabila kamera memfokuskan pada bawah gelas, kelihatan ada sesuatu yang bergerak di dalamnya yang disyaki adalah jentik-jentik.
“Hilang terus rasa haus,’’ tulisnya dalam kapsyen video.

Video itu mendapat perhatian netizen di ruangan komen.
“Walaupun minta air baharu, saya yakin kedai itu menggunakan air yang tidak dimasak,’’ tulis seorang netizen.
“Setiap kali makan, saya kerap periksa makanan sebab banyak video macam ni,’’ komen netizen lain. – Agensi


Aliran trafik perlahan di Lebuh Raya Utara-Selatan, Karak
Oleh HARRITH HISHAM

5 Februari 2022, 9:58 pm
PETALING JAYA – Aliran trafik di Lebuh Raya Utara-Selatan dan Lebuh Raya Kuala Lumpur-Karak dilaporkan bergerak perlahan sejak pukul 9 malam tadi.
Menerusi laporan trafik di laman web Lembaga Lebuh Raya Malaysia (LLM), trafik dilaporkan perlahan dari arah barat di hentian sebelah Gua Tempurung ke Tapah.
Trafik juga dilaporkan perlahan di kawasan Rehat dan Rawat (R&R) Tapah ke Slim River dan arah selatan di Simpang Renggam ke Kulai.
Sementara itu, di KLK pula, trafik dilaporkan bergerak perlahan sepanjang 12 Kilometer (km) arah barat di Bentong Timur ke Bukit Tinggi.
Keadaan sesak turut dilaporkan berlaku sepanjang 6.1 km di Plaza Tol Gombak. -K!ONLINE


Pelitup muka Kosk tutup hidung sahaja
Oleh KOSMO!

5 Februari 2022, 10:00 pm
SEOUL – Pelitup muka ciptaan terbaharu Korea Selatan yang hanya menutupi hidung pemakainya mendapat perhatian akhbar-akhbar Barat, lapor portal berita Oddity Central semalam.
Pelitup muka itu dipanggil ‘kosk’ iaitu gabungan perkataan Korea, ‘ko’ untuk hidung dan sk untuk peliup. Pelitup muka unik itu dijual oleh syarikat dari Korea Selatan, Atman.
Ia terdiri daripada dua bahagian dengan satu daripadanya boleh ditanggalkan untuk membiarkan mulut pemakai terdedah.
Pelitup muka tersebut direka untuk memberikan perlindungan terhadap Covid-19 semasa pengguna sedang makan. Ia juga boleh dipakai di hidung pada bila-bila masa sahaja.
Kosk adalah salah satu pelitup muka yang boleh didapati di Korea Selatan. Trend luar daripada kebiasaan itu mencetuskan kontroversi di Barat dengan ramai yang menganggapnya sebagai tidak berguna sama sekali.
“Tiada beza dengan orang ramai yang memakai pelitup muka di bawah hidung mereka,’’ demikian ciapan seorang pengguna Twitter mengenai kosk.

Bagaimanapun, kajian mendapati hidung adalah laluan paling mudah untuk virus Covid-19 memasuki tubuh manusia. Sesetengah pakar kesihatan percaya bahawa mengenakan pelitup hidung adalah hidung lebih baik daripada langsung tidak memakai pelitup muka.
Kosk dikatakan mempunyai penarafan lima bintang di platform beli-belah Korea Selatan, Coupang di mana satu pek berisi 10 kosk dijual pada harga 9,800 won (RM34.18).
Satu pek berisi tiga helai pelitup muka serupa daripada Spar Clone Fabric berharga 2,000 won (RM6.98) yang boleh digunakan semula berulang kali. – Agensi


PM umum Pakej Kesejahteraan Keluarga Malaysia Kuala Lumpur
Oleh ZULKIFLI MANZOR

5 Februari 2022, 10:41 pm
KUALA LUMPUR – Perdana Menteri, Datuk Seri Ismail Sabri Yaakob hari ini mengumumkan Pakej Kesejahteraan Keluarga Malaysia Kuala Lumpur (PKKMKL) bersempena Sambutan Ulang Tahun Ke-50 Bandar Raya Kuala Lumpur.
Perdana Menteri berkata, PKKMKL merangkumi dua perkara utama iaitu usaha meningkatkan kualiti kehidupan rakyat dan meningkatkan penyampaian perkhidmatan yang pantas secara dalam talian.
“Bagi menjamin kehidupan yang sihat, DBKL menyediakan laluan pejalan kaki, laluan basikal dan jaringan hijau dengan mengutamakan keselesaan dan keselamatan pengguna.
“Bagi menggerakkan aktiviti ekonomi, DBKL menaiktaraf gerai penjaja di pusat penjaja yang telah usang termasuk kelompok-kelompok gerai di tepi jalan yang berlesen.
“Selain itu, DBKL dalam usaha menjadikan Kuala Lumpur sebagai bandar raya sifar miskin tegar,” katanya pada Sambutan Ulang Tahun Ke-50 Bandar Raya Kuala Lumpur di Panggung Anniversary Taman Botani Perdana di sini malam ini.
Turut hadir Menteri Wilayah Persekutuan, Datuk Seri Shahidan Kassim dan Timbalan, Datuk Seri Jalaluddin Alias serta Datuk Bandar Kuala Lumpur, Datuk Mahadi Che Ngah.

Pada 1 Februari lalu, genap usia Kuala Lumpur 50 tahun diisytiharkan sebagai bandar raya pertama di Malaysia.
Ismail Sabri berkata, dalam meningkatkan kualiti kehidupan rakyat dan membolehkan warga kota mendapat kehidupan lebih selesa DBKL akan membina 5,000 ‘council home’ untuk disewa kepada warga kota dengan keluasan minimum 750 kaki persegi.
Menurut beliau, DBKL akan membuat pembaikan lif yang melibatkan 306 buah lif di 31 lokasi Projek Perumahan Rakyat/Perumahan Awam (PPR/PA) dan akan dilaksanakan dalam tempoh dua tahun.
Tambah beliau, bagi menjamin keselamatan warga kota, tahap keselamatan di Kuala Lumpur dipertingkat dengan melakukan pemantauan melalui kamera litar tertutup (CCTV) yang dikawal “Kuala Lumpur Command & Control Centre”.
Jelas beliau, bagi meningkatkan penyampaian perkhidmatan yang pantas secara dalam talian kelulusan lesen premis perniagaan akan dilakukan dalam tempoh 24 jam.
“Permohonan permit pembinaan bagi pembangunan berskala kecil dan keputusan permohonan boleh diperolehi dalam tempoh tiga hari.
“Sebagai insentif menggalakkan warga kota melakukan urusan secara dalam talian, pembayaran melibatkan semua fi permohonan akan diberi rebat 10 peratus sepanjang tahun 2022,” katanya.
Terdahulu, beliau berkata, Kuala Lumpur dalam meniti usia 50 tahun harus lebih bersedia mendepani cabaran dan melihat kepada keperluan masa depan.
Jelas beliau, DBKL sebagai pihak yang mentadbir Kuala Lumpur perlu dinamik dan produktif dalam mengurus isu perbandaran serta memperkasakan penyampaian perkhidmatan.
Sementara itu, Shahidan dalam ucapan alu-aluan beliau berkata, setakat 31 Disember lalu, seramai 434 belia telah membuka kios perniagaan di Kuala Lumpur dan Putrajaya.
Kata beliau, Kementerian Wilayah Persekutuan (KWP) menyasarkan 1,000 buah kios dibuka menjelang akhir tahun ini.
Dalam pada itu, katanya, sebanyak 1 juta pokok dirancang ditanam di Wilayah Persekutuan iaitu 500,000 pokok di Kuala Lumpur, 400,000 pokok di Putrajaya, 100,000 pokok di Labuan dan tempoh penanaman bermula 2021 ke 2025.
“Jumlah keluasan kawasan lapang dan kawasan hijau di Kuala Lumpur yang diperuntukan bagi tujuan aktiviti rekreasi dan riadah adalah 2068.30 hektar.
“Sebanyak 966.05 hektar tanah sudah pun diwartakan, manakala 1033.99 hektar tanah lapang lagi berpotensi untuk diwartakan seperti digazetkan dalam Pelan Bandar Raya Kuala Lumpur 2020.
“Kawasan hijau dan kawasan lapang ini juga boleh membawa nilai ekonomi kepada negara apabila dinaiktaraf dan dijadikan sebagai salah satu ikon pelancongan negara,” katanya. – K! ONLINE


Dr. Amalina gembira bertemu semula dengan Ainul
Oleh KOSMO!

5 Februari 2022, 6:48 pm
PETALING JAYA – Pelatih Pakar Bedah Am, Dr. Nur Amalina Che Bakri berkongsi perasaan gembira apabila dapat bertemu semula dengan kanak-kanak yang pernah dibantu olehnya sebelum ini bagi menjalani pembedahan membuang ketumbuhan di mulut, Ainul Mardhiah Ahmad Safiuddin.
Nur Amalina melalui hantaran di Instagramnya memberitahu, dia berasa seronok dapat meluangkan masa bersama dengan kanak-kanak itu yang kini sudah kembali sihat dan ceria seperti kanak-kanak lain.
“Seronok dapat berjumpa Ainul dan ibu bapanya semula. Alhamdulillah, Ainul sihat dan ceria,” tulisnya di ruang kapsyen.
Sementara itu, tinjauan Kosmo! di ruang komen mendapati rata-rata pengguna media sosial turut berasa gembira dengan perjumpaan tersebut selepas hampir tiga tahun pembedahan Ainul Mardhiah di London selesai.
“Alhamdulillah, sebak pula lihat pertemuan semula ini,” kata Yuyu.
“Syukur atas bantuan Dr, adik Ainul dah sihat sekarang,” kata Azreen.

“Takkan lupakan kisah ini, bila pembedahan itu sukar untuk dilakukan di Malaysia, Dr. Amalina ambil tindakan pantas,” kata Engineerskitchen.
Terdahulu, Kosmo! sebelum ini pernah melaporkan Nur Amalina merupakan individu yang bertanggungjawab mengaturkan pembedahan bayi itu di London bagi membuang ketumbuhan seberat 200 gram.
Ainul Mardhiah yang menghidap Germ Cell Tumour, selamat menjalani pembedahan selepas ketumbuhan pada mulutnya berjaya dibuang oleh sekumpulan pakar bedah dan bius, diterajui Ketua Unit Craniofacial hospital berkenaan, Prof David Dunaway. – K! ONLINE


Penyamun hanya sempat kebas duit belanja budak sekolah
Oleh ROHANA MOHD. NAWI

5 Februari 2022, 6:30 pm
KOTA BHARU – Seorang penyamun hanya sempat melarikan duit belanja sekolah seorang pelajar sebanyak RM150 selepas kegiatan pecah rumah yang dilakukan olehnya disedari pemilik rumah di Kampung Kubang Setol, Jalan Salor, Pendek di sini semalam.
Mangsa, Mohd. Amir Irfan Bakti, 42, yang ketika itu berada di rumah ibunya di Kampung Bunut Payong di sini menyedari kejadian tersebut selepas menerima notis amaran alat pengera di rumah menerusi telefon pintar kira-kira pukul 9.15 malam.
Menurutnya, dia mengesyaki rumahnya dipecah masuk sebelum terus bergegas pulang untuk melihat situasi sebenar.
“Apabila tiba di rumah, saya terdengar bunyi bising dari dalam rumah dan mengesyaki ada orang di dalam sebelum menelan hon kereta beberapa kali sebagai amaran.
“Saya terus masuk ke dalam rumah dan melihat dua bilik anak sudah berselerak. Selepas membuat pemeriksaan, hanya wang belanja sekolah anak saya berusia 14 tahun sebanyak RM150 hilang dikebas pencuri itu,” katanya ketika dihubungi Kosmo! hari ini.
Menurut Mohd. Amir, wang belanja itu sepatutnya digunakan oleh anaknya untuk perbelanjaan sekolah dalam tempoh 15 hari. -K! ONLINE


Perahu sagor ditempatkan di muzium untuk konservasi
Oleh NORLIA RAMLI

5 Februari 2022, 7:05 pm
BALING – Jabatan Warisan Negara (JWN) akan menempatkan perahu sagor yang ditemui penduduk di Sungai Ketil berhampiran Kampung Lela di Kuala Pegang di sini pada Isnin lalu di Muzium Negeri Kedah di sini.
Timbalan Pesuruhjaya Warisannya, Muhamad Muda Bahadin berkata, pihaknya akan melakukan proses konservasi ke atas perahu lama tersebut.
“Kita akan melakukan proses konservasi dan penyelidikan bagi menentukan tarikh dan usia sebenar perahu ini.
“Proses tersebut akan dilakukan JWN dengan kerjasama Pusat Penyelidikan Arkeologi Global Universiti Sains Malaysia (USM), Lembaga Muzium Negeri Kedah serta penduduk kampung,” katanya di sini hari ini.
Beliau berkata, langkah itu penting untuk menghasilkan penceritaan sebenar tentang kewujudan perahu berkenaan selepas ia dipulihkan sebelum dipamerkan untuk tontonan umum.
Menurutnya, usia sebenar perahu bersaiz 8.5 meter panjang dan 0.9 meter lebar serta jenis kayu yang digunakan belum dapat dipastikan. -K! ONLINE


SPRM terima laporan isu integriti libatkan pegawai kanan MARA
Oleh EDDY AQMAL MOHAMED HAMIDI

5 Februari 2022, 7:44 pm
PUTRAJAYA – Suruhanjaya Pencegahan Rasuah Malaysia (SPRM) memandang serius dakwaan wujudnya isu integriti melibatkan beberapa pegawai kanan Majlis Amanah Rakyat (MARA) yang sedang disiasat secara dalaman oleh agensi tersebut.
SPRM menerusi satu kenyataan berkata, pihaknya telah menerima satu aduan berkaitan isu tersebut dan akan memulakan siasatan pada 7 Februari ini (Isnin) dengan mengambil keterangan beberapa saksi daripada MARA Corporation.
“Siasatan akan dijalankan di bawah Seksyen 23(1) Akta SPRM 2009 yang berkaitan dengan kesalahan mana-mana pegawai badan awam yang menggunakan jawatan atau kedudukannya untuk mendapatkan suapan,” kata kenyataan itu hari ini.
Terdahulu, Kosmo! Online semalam melaporkan bahawa satu siasatan akan dijalankan oleh MARA berhubung dakwaan wujudnya isu integriti melibatkan beberapa pegawai agensi tersebut.
Pengerusi MARA, Datuk Seri Panglima Azizah Mohd. Dun bagaimanapun dilaporkan berkata, pihaknya menafikan wujudnya salah guna kuasa atau salah urus tadbir dalam isu berkenaan.- K! ONLINE


Mangsa banjir di Selangor masih menunggu bantuan kerajaan
Oleh HARRITH HISHAM

5 Februari 2022, 7:11 pm
SHAH ALAM – Seramai lebih 500 penduduk Taman Alam Indah Seksyen 33 yang terjejas akibat banjir pada Disember tahun lalu masih menunggu bantuan daripada Kerajaan Persekutuan dan kerajaan negeri iaitu Bantuan Wang Ihsan (BWI) dan Bantuan Selangor Bangkit (BSB).
Pengerusi Rukun Tetangga (KRT) Taman Alam Indah, Shamsudin Said berkata, meskipun terdapat bantuan daripada pertubuhan bukan kerajaan (NGO), namun BWI dan BSB adalah harapan utama penduduk di sini.
“Saya mewakili penduduk-penduduk Taman Alam Indah amat terharu dan gembira di atas bantuan sumbangan daripada pihak NGO yang sudi menghulurkan bantuan.
“Walaupun kecil tetapi ia amat bermakna kepada kami semua disini dalam mengharungi kelangsungan hidup selepas bencana banjir ini.
“Namun, harapan utama kami ialah bantuan BSB dan BWI daripada pihak kerajaan negeri selangor dan kerajaan pusat agar dapat disegerakan untuk kami meneruskan kehidupan yang baru,” katanya kepada Kosmo! hari ini.
Pada 30 Januari lalu, Kosmo! melaporkan seramai 102 penduduk Taman Alam Indah di sini sudah mula menerima bantuan BWI dan BSB dengan jumlah masing-masing sebanyak RM1,0000.

Namun, selepas tarikh tersebut, Shamsudin mendakwa tiada lagi penduduk yang menerima bantuan berkenaan.
Jelasnya lagi, ramai yang betul-betul memerlukan duit ketika ini sebagai persediaan dan persiapan menjelang ketibaan bulan Ramadan dan Aidil Fitri nanti. – K!ONLINE


Espargaro mohon maaf kepada Malaysia
Oleh MUHAMMAD RIDUAN MOHD HANAFIAH

5 Februari 2022, 7:00 pm
SEPANG – Pasukan Aprillia Racing Team memohon maaf kepada Kerajaan Malaysia berikutan tindakan pelumbanya, Aleix Espargaro yang melanggar pematuhan prosedur operasi standard (SOP) yang ditetapkan ketika berada pada sesi ujian pramusim di Litar Antarabangsa Sepang (SIC) kelmarin.
Pelumba Sepanyol tersebut dikesan melanggar SOP apabila bertindak menjalani latihan berbasikal keluar dari zon yang ditetapkan iaitu dipercayai berhampiran Putrajaya.
Tindakan tersebut menyebabkan timbul reaksi kurang senang dalam kalangan pelumba yang terikat dengan SOP yang ditetapkan iaitu kekal berada dalam zon gelembung sukan di kawasan litar sahaja.
Pengurus pasukan Aprillia, Paolo Bonora kesal dengan tindakan tersebut, namun pihaknya telah memohon maaf dan mengakui anak buahnya itu tiada niat untuk melakukan sebarang masalah.
“Espargaro sudah memohon maaf kepada Kerajaan Malaysia terutama kesalahan dia melanggar SOP. Dia tidak tahu berkenaan SOP yang ditetapkan.
“Justeru, Espargaro membuat permohonan maaf terbuka kepada Kerajaan Malaysia dan menegaskan dia tidak berniat untuk melakukan sebarang masalah di sini.

“Dia tidak tahu bahawa tidak boleh menjalani latihan berbasikal di kawasan tersebut,” ujarnya ketika ditemui sebentar tadi. -K! ONLINE


Mak nyah dalang kegiatan pelacuran dicekup
Oleh NUR SYAZWANA MANSOR

5 Februari 2022, 6:38 pm
SUNGAI PETANI – Polis menumpaskan kegiatan pelacuran yang didalangi seorang mak nyah dalam serbuan Op Noda di sebuah rumah di Taman Patani Jaya di sini semalam.
Dalam serbuan pada pukul 9.45 malam itu, mak nyah dengan nama panggilan mami dipercayai ibu ayam itu ditahan bersama dua wanita dipercayai pelacur serta tiga lelaki yang menjadi pelanggan mereka.
Ketua Polis Daerah Kuala Muda, Asisten Komisioner Adzli Abu Shah berkata, ibu ayam tersebut berusia 43 tahun manakala dua pekerjanya pula berusia 25 tahun.
“Tiga pelanggan lelaki yang turut ditahan berusia 23, 24 dan 36 tahun,” katanya di sini hari ini.
Kata beliau, hasil serbuan pihaknya merampas sebuah buku nota disyaki sebagai buku rekod pelanggan dan 16 unit kondom.
“Kita turut merampas wang tunai kira-kira RM1,900, sejumlah telefon bimbit serta satu anak kunci,” ujarnya. -K! ONLINE


Lelaki ditahan bantu siasatan kes gaduh
Oleh ASLIZA MUSA

5 Februari 2022, 6:34 pm
IPOH- Seorang lelaki ditahan polis bagi membantu siasatan berkaitan video tular pergaduhan membabitkan sekumpulan individu di sebuah restoran dekat Taman Timur Ipoh, di sini semalam.
Ketua Polis Daerah, Asisten Komisioner Yahaya Hassan berkata, pihak polis mengesan video berkenaan semalam yang memaparkan kejadian khianat dan mendatangkan kecederaan oleh seorang lelaki tempatan.
Katanya, satu laporan polis berkaitan kejadian itu diterima pada hari sama di mana kes disiasat di bawah Seksyen 324 Kanun Keseksaan kerana dengan sengaja menyebabkan cedera menggunakan senjata dan Seksyen 427 Kanun Keseksaan melakukan khianat.
“Susulan itu, pihak polis telah menangkap seorang lelaki yang merupakan individu yang bertanggungjawab ke atas kejadian tersebut.
“Lelaki terbabit telah direman empat hari bermula hari ini hingga Selasa depan untuk siasatan lanjut,” katanya dalam kenyataannya di sini hari ini.
Menurut Yahaya, pihaknya turut menerima satu laporan polis daripada waris suspek yang mendakwa lelaki itu dipukul orang ramai semasa kejadian. -K! ONLINE


47 kes Covid-19 kategori 3,4,5
Oleh SITI A'ISYAH SUKAIMI

5 Februari 2022, 6:46 pm
PUTRAJAYA – Sebanyak 47 kes atau 0.5 peratus daripada jumlah 9,117 kes jangkitan baharu Covid-19 hari ini melibatkan kategori tiga, empat dan lima.
Ketua Pengarah Kesihatan, Tan Sri Dr. Noor Hisham Abdullah berkata, selebihnya ialah 9,070 kes atau 99.5 peratus pula melibatkan kategori satu dan dua.
Menurutnya, dalam masa sama, sebanyak 134 kes daripada jumlah kes harian hari ini adalah kes import, dengan keseluruhan kes Covid-19 dilaporkan di Malaysia sebanyak 2,904,131 kes.
“Terdapat 10 kluster baharu dikenal pasti hari ini dengan jumlah kluster tamat ialah 6,135 kluster serta 353 kluster aktif.
“Sebanyak 123 kes sedang dirawat di Unit Rawatan Rapi dan 67 kes memerlukan bantuan pernafasan,” katanya dalam satu kenyataan hari ini.
Tambah beliau, kes sembuh mencatatkan 6,546 kes manakala, jumlah keseluruhan kes sembuh daripada Covid-19 sebanyak 2,806,154 kes. -K! ONLINE